Syria Tapung Pawlin Iran Mi 48 Thlah - Chinland Today Media\nSyria Tapung Pawlin Iran Mi 48 Thlah\nJanuary 11, 2013 12:52 am·0 comments\nBEIRUT : Syria ram cun an ram ih ralut ramdangmipawl cu an kai hai ih, thawngah an thlak theu. Cumi lak ah Iran mi khal an telve ih, mi 48 pawl cu Syria tapung pawl hin an thlahsal thu theih asi. Syria ram ih thawngtla mi 2,130 pawl thlengawknak an neihnak ah, Iran ram ihsin an kaihmi pawl hin vanthatnak co in luatnak an ngah asi.\nHi an kaihmi lak ah Turkish le Qatar mi khal an tel ve asi ti in Free Syrian Army (Tapung phuaih) ih thusimtu Ahmed al-Khatib cun a sim. Hi Iran mi pawl hi, nikum August 5 ah khan kaih an si ih, cutawk ah Iran cozah cun zianghman a ngaihsal tuklo.\nAn kaihmi pawl check felnak an neih tik ah, Iran mipawl cu an ram ralkap tuan dahtu pawl ansi. Asinan, culai ah Iranian Foreign Minister Ali Akbar Salehi cun, “An kaihmi lak ah kan ram ralkap tuantu an um ti thu kan thei ih, an military identification card pawl khal kan hmu theh ko. Asinan, cupawl cu tu ih tuan rero tu pawl an silo ih, hlanlai ih tuan dahtu pawl an si” ti in Syria tapung pawl hnen ihsin laksuah an tumlo thu a rak sim dah.\nIran Ram Ah Mipi Hmuh Ah Mi 2 Khaithat\nIran Ramsung Bushehr Ah Linghning, Mi 30 Thi, Mi Tamtak Hliam Tuar\nLibya PM Adviser Kaih Tuar\nNigeria Christian Pawl Hrang Thuthangtha


Fala 2 Cu Khuasia In An Hruaihlo – Meifar\nFala 2 Cu Khuasia In An Hruaihlo\nDecember 28, 2021 admin Myanmar 0\nMyanmar ramsung ih mahten ukawk theinak hmun ih um Longtauk khua ah fala 2 cu an hlo, khuasung mipi pawlin khuasia in an hruaihlo an ti.\nKhawsen in an hawl rero nan an sulhnu khal hmuh ding um loin an hlo reprep, an hloh hnu ni 10-nak December 6, 2021 zingpit nazi 5:00 hrawngah anmahten an khua ah an va tlungsal ih an umnak khal an theiaw lo. An hmin cu Lwe Lele Oo le Lwe Yin Yin Htwe an si ih Palaung miphun an si.\nInn an thleng hnu khalah an umdan hi a dik thei nawn lo, khuasia pawl hnenah kan fehsal a ṭul an ti rero ruangah an innsang pawl cu an thinhar tuk. Tualsung mi pakhat in, “December 9 sun ah khawtlang upa le kutrin zohthiam pawl cu an inn ah an ko ih a hlu tivek an tuah. Thlacamnak an nei.\nKutrin zohthiam, thlacam thiam pawl hnenah bawmnak an dil, an unau in khitawk hmun ah kan fehsal a ṭul an ti rero. An nulepa cu an thinhar tuk ruangah kutrin thiam an ko” a ti.\nNovember 26 simlam nazi 5:00 hrawngah kum 16 mi Lwe Lele Oo hi a hlo thutthi, a thaisun November 27 zan nazi 9:00 ah Lwe Yin Yin Htwe a hlo ve. Cutin an hloh hnu 10-nak ah an tlungsal, an khuami pawlin an khua ah mihlo aum dah lo, tuhi aveikhatnak a si an ti.\nNupi Fel Neih Man Ah Nupi 4-nak Ding A Nei\nUS Lamzin Laifang Ah Vanzam Te A Tla Puak


Ro Sunglawi - Chinland Today Media\nAugust 17, 2012 1:08 am·0 comments\nBible Siar Ding: Daanpeksalnak 6:4-9\nKan lungawinak kim seh, tiah hih ca hi nan hnenah kan ngan a si. 1 Johan 1:4\nNa hnu ih a rung nungtu ding – na fanu le na fapa pawl, na tunu le na tupa pawl, na tesin fapar tthangthar nonawn pawl, na tlawngta pawl le na rualpi pawl hrangah ziangmi ro si na roh ta hngai ding? Ro thu kan ruahrel tikah, sumsaw le thilri neihmi pawl lawng khi kan ruat men thei. Kan rundamnak thuanthu ruangzingtu le ngantu Pathian cun ro danglam deuh new generation hrangah roh ta ding in duhsak a si.\nAmah in kan nunnak sungih A thuanthu a ngankhum vekin cuih kan nun thuanthu cu midang pawl, ahleice in kan tesin fapar pawl, thaisun le hmailam ih kan thuanthu run pehzomtu ding pawl hnenah tla hlawm sin vingvo ding in duhsak. Moses nunnak ihsin Pathian in A mi Israel pawl cu himi hi ziangti’n si an tuah ding timi thu a sim fiang.\nMidang hnenih kan hlawm hlanah, Pathian cu kan nunram in fiang te’n a theih hmaisa ta a ttul ih kan thinlung sungah ziangmi ca si a ngan timi kan theih a ttul. Cumi cu midang kan sim dingih, ziang kan si timi le ziang kan tuah timi tla ro kan roh ta ding.\nMoses nun ihsin kan zir dingmi tahtthimnak thu pali pawl cu: inn ih kan um tikah siseh, lenglam kan suahvah tikah siseh, kan ih tikah siseh, kan hung tthangh tikah siseh zingtiklai caan khal ah kan fanau pawl Pathian Thu kan simzirh ringring a ttul.\nHimi hin kan nunnak pumhlum a huap thluh. Pathian in kan hrangah ziangmi in tuahsak timi kan fahniang pawl in an hngilh lonak dingah ca in kan ngankhum ta a ttul.\nPathian cun kan nun thuanthu a nganlai rero a si. Kannih ih ttuanvo cu midang va sim sin vingvo ding, A Fapa Jesuh ih thu le A duhdawtnak thu cu kan nehhnu ih a rung nungtu ding pawl hnenah ro sunglawi kan rohta vingvo a ttul.\nBawipa, ka nunnak thuanthu thar na nganmi ro ih taanta thei dingin in bawm aw. Cuti’n Na duhdawtnak le na rin-umnak cu Jesuh Khrih ihsin midang pawl in an run zir thei vingvo ding.\nPathian in zo thawn si ka thuanthu hlawm aw ding in duhsak?\nTuni ah cumi cu ziangti’n si hram ka thok thei ding?\nA TLAMTLINGMI TONGKAM


Cawmhlawm Tulnak - Chinland Today Media\nMarch 1, 2009 1:31 am·0 comments\nSiar: Saam 37:1-11\nBawipa cu rinsan awla thil ttha tuah aw. Cuti cun hih ram sungah himdam te’n na um ding. – Saam 37:3\nKumkhat Sung Baibal:– Mipumsiarnak 23-25\n– Marka 7:14-37\nKan tupa Cameron cu thla kim lo zarhruk duh in a suak. A fatezet ih thih ding phaan a um hrangah a tthan deuh hngahnak in nau hrinnak siizung ah zarh hnih tluk a um. Amah hrangih a poibikmi cu rawl a ei zik a talbuainak ah a taksa cahnak ih a lutmi hnakin a suaklam a tam sawn. Himi in a tthannak a dawn. Karbak pakhat a tthangso le karhnih dungsip vek a bang. Sii le zingbawlnak zianghman a tthahnem lo; a ttulmi cu thazaang cakternak thapetu rawl lawng a si.\nKhrih dungthluntu kan si bangin atu le tu kan thinlung tuar theinak kha a tlasiami leilung ih harsatnak in in siatsuah ttheu. Cuvek caan ah cahnak petu kan ttul. Saam 37 sungah David in kan thinlung cakter dingah kan thinlung cawm a ttul ti in forh. “Bawipa cu rinsan awla thil ttha tuah aw, cuti cun hih ram sungah himdam te’n na um ding” (c. 3).\nTtonttaihnak in in tlun hnawh tikah Pathian ih thukamnak le a cem thei lo rin-umnak in Amah hmin pu dingah in bawm thei. Amah ih rin-um kilvennak cu, “Rinsan tlak Mitum Na Si” timi hla sungih “Thazaang cahnak le ruahsannak tla in pek” a ti bangin kan ttulmi caktertu in pek a si.\nKan nun sual ngaithiam in remnak in run pe,\nIn hruai in kilveng aw a kumkhua in;\nThazaang cahnak le ruahsannak tla in pe,\nThluasuah mal in sawm aw rel cawk loin!\nNa ttulmi thazaang ngah dingin Pathian ih rin-umnak parah nung aw.


Tangdor Raltthatnak - Chinland Today Media\nNovember 11, 2009 11:12 pm·0 comments\nAmah cu Bawipai’ sungah kan unau a si ih lungawi aipuang tein rak cohlang uh. Amah bangtuk minung cu hmaizahnak pe uh. -Filipi 2:29\n– Hebru 8\nChicago Tribune thuthangca ih report pakhat ah, “Pathian thusimtu ihsin thokin daanthiam le CEO pawl tiang American minung kul lenglo in an ngah dah lomi raltthatnak tacik ka ngah tiah an ti,” ti’n a than. Navy Cross hmintthatnak ka ngah ti ih thuphan simtu pa mual a pho dah ih nehhnu ah, “Ralttha taktak pawl cun an tuahmi an rel lemlo,” tiah a ti.\nMi ralttha hminsinnak cu mah hrang ruat loin midang hrangah nunnak tiang liam ngam ih tuahnak khi a si. Filipi sungah Paul in a hnattuanpi pahnih kha zumnaklam ih mi ralttha an si ti’n a lawm hngai. Timote ih mah zawn ruat lonak le nuncan tthatnak cu Paul in, “Anih cu ziangtluk rinsantlak a si ti cu nanmah rori in nan theihmi a si; keimah thawn pa le fa bangin thuthangttha hrangah hna kan ttuan tlang,” (Filipi 2:22) ti’n a lawm. Cule ka unau Epaphroditas khal “Amah cu keimah thawn hnattuan tlang le raaldo tlang kan si (c.25); Khrih hrangah hnattuannak ah a nunnak ruat loin a ttuan..,” (c.30) ti’n a lawm ih, “hmaizahnak pek uh,” (c.29) tiah a forh hngai.\nPaul in Filipi khua ih zumtu pawl hnenah mah zawn ruat loin Pathian hnattuantu pawl upat pek ding cu Baibal ih ttuanvo pekmi a si. Miralttha biak (hero worship) a si lo ih a nunzia ttha upatnak pek a si, a ti.\nTuni ah mi tangdor le mi ralttha Pathian riantu le A hmin in midang bawmtu zo tal thazaang pek le lawm in upatnak na pek thei mi an um maw?\nVancung ralttha pawl in an hmin an ngan kel lo,\nLeitlun hminthannak lungphun parah;\nSiangpahrang pawl ih siangpahrang hrang sawn ah,\nRintlak rennak lung an phun.\nKhrih zumnak in mi menmen pawl kha\nralttha mihleice ah a cangter thei.\nA Lenglam Mi Kan Si Nawn Lo\nTaksa le Thinlung\nTtong Vekin Nung


Thil Cang Thei (4): Pu No Than Kap – Meifar\nPu No Than Kap: “Hmailam thilthleng ding thei thluh cia zohman an um lo. Curuangah tui dinhmun ah, Rampi ah cumi khami a thleng ding tin rel fukfi hnakin a cang thei (4) aum tiin thlir thiam hi a dik deuh ding.\n(1) Khatlam in a dang khatlam cang thei nawn loin a neh thlep thlep dingih cutin buainak a cem thei.\n(2) Nehtu taktak um loin reipi doaw rero thei. Tui dinhmun vek a si vivo le khatlam khatlam in bawmtu ramdang an um veve tikah nehaw lohli thei loin doawknak a sau vivo thei.\nCutin cemti nei loin a buai vivo asile Syria ram bangin Myanmar ram cu ṭhangso thei nawn loin a cau lanta thei, asilole uktu in mipi a uk thei nawn lo can (failed state) a thleng thei. Cuvek dinhmun in a feh rei vivo asile Failed state men hman silo Soviet Union le Yugoslavia rampawl bangin Rampi a pheldarh (disintegrate ) thluh thei.\n(3) Tatmadaw cun rampi uknak mipi hnenah pesal dingin Rampi ah hrilawknak tuah (Hizawnah hrilawk theinak hmunah hrilnak tuah ih hrilawk tuah thei lo tiangih buainak hmun cu tanta hrih).\n(4) Cabuai ah khat le khat remnak thu relin democracy danin hrilawknak neih hnuah hriltlin mi hnenah uknak pek ih Federal democracy dinsuak tum.\nFederal democracy din hi a hleice in Tlangmi tam sawn duh mi le tumtah mi a si. Hmanseh, Tlangmi duhdan taktak cu “A hmin men Federal (quasi – federal) siloin Federal diktak (genuine federal) si thei dingah Tlangram pakhat cio in State 1 lawng kan neih bangin, Kawl khalin state (region) 7 si loin State 1 lawng nei ve seh” ti a si tikah, tui Kawl party 40 lenglo (NDF, NUP, NLD, USDP telin) le Ralkap tiangin an lungkim thei pei maw !!! .. ti hi thu harsazet a si.\nTutiang ahcun a hmin cun duh vek an bang nan a taktak a si lozia an langter rero zo ruangah, “Federal Democracy” le “Bangrep Nun (equality)” taktak cu “..A lang Tlangin mit cat zikin cuan cuahco hman ning, Lungduh nunnem na hmuihmel lang ti ni um lo..” tivek ah a cang thei. Curuangah, thil thleng thei 4 ah, a ṭhabik le a sebik a thlen khalle, kum 70 luan kan hmuh le kan tawn zomi lungfimten ruat phahin, timlamnak felfai le ṭha neih cia tluktu a um lo ding.


Tidamnak Rawl - Chinland Today Media\nMarch 22, 2012 5:21 am·0 comments\nNannih pale pawl lakah nan fapa in ngasa lo dil sehla rul a petu nan um pei maw?\n–\tLuke 11:11\nBible Siar Ding: Mark 7:24-30; Luke 11:5-13\nA tanglam bangin thusuhnak a suak: “Rundamnak le Minaa damternak hi mi hmuahhmuah hrangah a si maw?” ti’n. Hite pahnih hi mi hmuahhmuah hrangah a si, a zumtu le ka covo a si ve a titu pawl hrangah. Canaan nunau nu in a fanu khawsia polh mi dawisuak ding a duh zia thu kha na ciinglai maw? Jesuh in a hnenah, “Rawl cu fale pawl kan pek hmaisa pei. Fale pawl ih rawl uico pek cu a dik lo a si,” a ti (Mark 7:27). Damternak le runsuahnak pawl cu Bawipa ih sim daan vek asile “fale pawl ih rawl a si”; curuangah nang tla Pathian fahniang na si ahcun nangmai’ covo rori a si ve.\nCanaan nunau nu in Bawipa hnen ihsin a ngah duhmi ngah ding rori in a tumtah ih, “A si ko, Bawipa! Sikhalsehla faate pawl ih hlah taakmi rawl ttilfuan cu cabuai hnuai ih uico pawl in an ei ve ttheu ko a sisi,” tiah a ti (c. 28). Jesuh cu cuih nunau nu ih zumnak a hmuh tikah mak a tituk ih a hnenah, “Cuti ih i leh thei ruangah inn ah va tlung awla na fanu sung ihsin ramhuai cu a suak zo ti na va hmu ding,” a ti (c. 29).\nTuni ah zumtu Pathian faate mi tampi cun Khrih thiisen ih tlenzomi an sinak sungih an covo a simi tidamnak hi an el, ih an hnong a si. Culai ah misual pawl cun an nor ih cabuai tangih a ttilfuan pawl la in a taksa thinlung thlarau rundamnak an co ngah. Canaan nunau nu cu inn ah a tlung ih a fanu khawsia polh minu cu a rak dam zo ti a hmu. Tuni ah tidamnak rawl a um – nunnak le damnak – Pathian faate hmuahhmuah hrangah a nungmi le huham thawn a khatmi A Ttongkam thawngin.\nPathian Thu in na taksa ruangpum parih natnak ziangbangtuk khal a dawisuak thei a si. Tidamnak cu Jesuh Khrih sungih na nunnak ah na covo hrimhrim a si. Jesuh cu kan rawl, kan nunnak, kan damnak le kan ziangkim ih ziangkim a si. Na sualnak cu thukzet hmanseh, na sualsir in A hnenah na ra pan ahcun na sualnak a lo ngaidam ding, a lo thianghlimter dingih a lo damter ding. A Thu cu a zum ih a cohlangtu hmuahhmuah hrangah thlarau le nunnak a si (John 6:63). Amah in nunnak thar a lo pe ding. Jesuh Khrih ih nunnak, Pathian Fapa in minung pawl ih nunnak cu a thianhlimter thei ih an thinlung, an taksa, an thlarau a zate’n sersiam thar ah a thlengh sak thluh ding a si.\nZumnak nung thawn Pathian sungih veikhat tonghthamnak co ding cu kan thinlung, kan taksa le kan thlarau rundamnak le tidamnak hrangah a ttulmi umsun a si.


Pumkhat Sinak - Chinland Today Media\nOctober 24, 2010 12:09 am·0 comments\nPathian minung pawl unau bangin hmunkhat ih um tlang hi a ttha in a va nuam so! Saam 133:1\n– Jeremiah 3-5\n– 1 Timote 4\nKan sungza tein khual kan tlawn lai ka hngilh thei lo. Nauhak pawl dunglam ah an to ih thu an el-awknak le an phunzainak pawl in kan nomnak a hnaihnok. Pakhat in, “Ka pa, amah in i tok” a ti. Pakhat in, “Ka nu, caan i pek ve dah lo” ti ih hnaihnoknak pawl cu hngilh theih an si lo.\nCuvek in faale pawl to-aw ih phunzainak na ton tikah Pathian in ziangti’n a faale pawl hi in ruat pei ti na ruat ko ding. Pakhat le pakhat rem aw derhdo tein kan um ding hi Pathian ih duhmi a si. Jesuh in, “An zate in pumkhat an si theinak dingah thla ka cam a si. .. Nangmah in i thlah a si ti hi an theihnak dingah,” tiah thla a cam (John 17:20-21). Thu el-awk a hmangmi a dungthluntu pawl kha pakhat le pakhat duhdaw aw in rian-awton uh tiah thu a pek (John 13:34-35; Matt. 20:20-28). Pathian ih a huatmi pasarih sung khalah “Unau lakah harsat buainak suahpi ttheutu” timi a tel (Thufim 6:19).\nSaam Hla ngantu in, “Pathian minung pawl unau bangin hmunkhat ih um tlang hi a ttha in a va nuam so. Aaron ih lu le khahmul ihsin a korfual hngawng tiang a luangmi olive siti sunglawi bangtuk a si” a ti (Saam 133:1). Hlanlai ah hnihmi siti ah rimhmui a tel ih a hnihtu ih fehnak kiangkap hrangah lungawinak a si. Pakhat le pakhat kan duhdawt awknak le kan rian awknak cu sungkhat, kawhhran le rualpi hrangah lungrualnak rimhmui si hram seh! – Joe Stowel\nDuhdawt zaangfahnak thawn kan khat ih,\nPumkhat bang kan si tikah;\nKan rualremnak rimhmui cu,\nZiang thaw hmanin tahtthim theih a si lo. – Sper\nPakhat le pakhat a rem awmi zumtu in\nJesuh ih rimhmui an karhzaiter.


Pathian hmai le Minung hmai ih Mit-hmai ttha cotu - Chinland Today Media\nSeptember 27, 2010 10:27 am·0 comments\n“Mit-hmai ttha cotu” si ding cu mi hmuahhmuah ih duh ciomi a si. Zumtu hmaisa pawl cu mi hmuahhmuah hnenin mit-hmai ttha an ngah (Tirh. 2:43). Khristian kan nunnak ah mipi hmai ih mit-hmai ttha cotu kan si ding hi a thupi ngaingai. Cuhnak hmanin a thupi sinsinmi cu Pathian ih mit-hmai ttha cotu si ding hi a si. Minung hmai lawngah mit-hmai ttha ngah ih Pathian hmai ahcun hrem-hmun fehtu ding si cu ziangso sullam a neih? Cuvek tthiamtthiam in zumtu si na cingih kawhhran le mipi hrangah zianghman tthathnemnak nei lo, zo hman pawlkom thei lo cu nun man nei lo a si. Tisa nun le thlarau nun buk awton thiam a thupi. Bible sungah “Pathian hmai le minung hmai ah mit-hmai ttha a co” timi hi hmun thum: 1Sam.2:26, Luka 2:52 le Thufim 3:4 ah kan hmu. Tuni CE Sunday ah Pathian hmai le minung hmai ah mit-hmai ttha cotu mi nasa pathum pawl – Jesuh, Samuel le Solomon ih nunnak zoh in thlarau thazaang la tlang uhsi!\n1. A kilkip ih a tthang mi Jesuh\nJesuh cu taksa in siseh, fimnak in siseh a tthang vingvo ih\nPathian hmai le minung hmai ah mit hmai ttha a ngah (Luka 2:52)\n“Tthanso” hi mit-hmai ttha conak a si. Tisa nun ah siseh, thlarau nun ah siseh a kilkip ih tthangso pawl in mit-hmai ttha an co hleice. Bible thiam pawl in Jesuh ih tthanlen daan hi: taksa (physical), fimnak (mental), mipi hmai ah (social) le thlarau nun (spiritual) ah a kilkip in, buk awton (balanced) in a tthangso an ti. Pathian hmai le mipi hmai ih mit-hmai ttha co dingah taksa-thinlung-thlarau ah rundam mi si a ttul. Kawl pawl in mipi ih hmaizah mi si ding cun mi pakhat in, “balah-nga-ttan: kayah balah, ngianah balah, bawkah balah, mikttah balah, le sarikttah balah” a neih thei a ttul an ti. Mi damcak, mi fimthiam, mi neinung, mi pawlkom thiam le nuncan ziaza ttha neitu pawl cu mit-hmai ttha cotu an si.\nMicak, zir saang le thiamnak saang nei ih thiltithei pawl in mipi ih upat an co. Amahlawngte micak le mithiam si cingin nuncan ziaza tthat lo ruangah mi ih ziang siar lo mi khal an um ve. Cule leitlun tisa daan ah mi tawkzet si cingin thlarau nun ah Pathian Thu le kawhhran zianghman ngaihsak lo le nun dawngdah ruangah mipi ih mit-hmai ttha co thei lo khal an um thei. Tulai san tla ahcun Pathian thu ih nung lo pawl cu ziangtluk milian le mifim an si hmanah, khuatlang le miphun hruaitu ding ahcun mipi in an rinsan thei taktak lo. Micak, milian le mifim, mithiam, mifel, le ahleice in Pathian ttihzahtu pawl cu hmuntin le ramtin ah mipi ih rinsan tlak le mit-hmai ttha cotu an si.\nDuhdawtmi zumtu, nitin kan nunnak ah mi harhdam si thei dingin ei-in le nun daan ah thiam uhsi! Tikcu caan ttha kan ngah tinte’n fimthiamnak zir uhsi! Kan innhnen vengpa le kawhhran sungtel pawl thawn duhdaw aw te’n pawlkom thiam uhsi! Ahleice in bulpak thlacam le Bible siar, mibur biakkhawm le thlaraulam cangvaihnak ah taimak suah in caan pe uhsi! Cuticun taksa daan ah siseh, fimnaklam ah siseh, mi pawlkomnak ah siseh, thlaraulam ah siseh kan tthangso dingih Pathian hmai le minung hmai ah mit-hmai ttha cotu kan si thei ve ding.\n2. Pathian Hna a ttuantu Samuel\nNauhak pa Samuel cu Pathian hmai le minung hmai ah\nmit-hmai ttha co in a tthang vingvo (1 Samuel 2:26).\nSamuel in Pathian hmai le minung hmai ih mit-hmai ttha a conak hi Pathian ih hnattuan thianghlim ttuantu a sinak in a si (1Sam.3:1-14). Ahleice in Bawipa ih kawhnak aw a theitu, rin-umzet in nungtu le Bawipa ih umpimi a si ruangah a si. “Nauhak pa Samuel cu Bawipa ih hnattuan in a tthang vingvo” (c. 21b); “Nauhak pa Samuel cu Eli ih kut hnuai ah Bawipa ih hna ttuan in a um” (1Sam 3:1). “Samuel cu a tthang vingvo. Bawipa a hnenah a um ih a simmi hmuahhmuah Bawipa in a kimter ttheh. Curuangah Israel mi hmuahhmuah in, an ram zim le dengih a ummi pawl tiangin Samuel cu Bawipa ih profet a si tiah an thei ttheh. Samuel hnenih a langnak hmun Shiloh ahcun Bawipa cu cat loin a lang ringring. Cule Samuel a ttong tikah Israel mi pawl in an ngai duhzet” (1Sam.3:19-20).\nSamuel cu a nu in thlacamnak in a comi fapa te a si ih a nauhakte lai ihsin Pathian hnattuan dingih apmi a si. A nu in Pathian thu a zirh, thla a cam sak ih Pathian hnattuan dingin a ap. Kumtin angkifual a tthit sak ringring. Cubangin tuni ah hringtu nu le pawl kan thupi ngaingai. Nu le pa pawl le zirhtu pawl, kan fanau pawl hrangah thlacam ringringtu, Pathian thu zirhtu le Pathian hna an ttuan theinak dingah thapetu le kaihruai thiamtu si dingin zuam cio uhsi!\nDuhdawtmi zumtu, nauhak kan si ah, mino kan si ah, nupi papi upa kan va si ah Bawipa ih in duhsakmi cu a hnattuannak ah mah le ti thei tawk tel ding hi a si. Bawipa in a hnattuannak ah hman theih lo mi a nei lo. Innsungsang ah siseh, Kawhhran ah siseh, khuatlang ah siseh nuncan ziaza mawi le dingfelnak thawn rin-umzet ih hnattuan ttha ttuantu kan si ding Bawipa in a duh. Tuni leitlun ih mi hminthang le Pathian hnattuantu mi maksak pawl ih nunthuanthu kan zirzoi tikah mi zaangzel zohman an um lo. Pathian theitu le Pathian zumhngettu, Pathian hrangah pumpetu le taimazet ih hnattuantu pawl hlir an si. Curuangah Pathian hmai le minung hmai ah mit-hmai ttha cotu an si theinak a si.\n3. Fimnak zir le ciingkengtu Solomon\nKa lo zirhmi pawl kha hngilh hlah.\nTuah dingih ka lo simmi pawl kha ciing rinring aw.\nCubangtuk in na tuah asile Pathian hmai le minung hmai ah\nduhsaknak le hmin tthatnak na co ding (Thufim 3:1, 4).\nMit-hmai ttha cotu si ding cun fimnak zir le thiamnak neih a ttul ti a fiang. Fimnak kan ti tikah a tlangpi thu in phunhnih: leitlun fimnak le vanlam fimnak ti’n tthen a theih. Khawvel fimnak cu thlarau thawn a raal awmi khuavang fimnak a si ih iksiknak, nahsuahnak, hamttamnak le buainak a suahpi. Vanlam fimnak cu a thianghlim, daihnak in a khat, a lung a neem ih mi pawlkom a thiam. Zaangfah thinpemnak a nei ih hnattuan ttha ih rah a suahter (Jeim 3:15-18). Solomon in, “Pathian ttihzah cu fimnak ih hramthoknak a si” a ti (Thuf.1:7). Curuangah khawvel fimnak si loin Vanlam fimnak a zir ngahtu kan si ding a thupi ngaingai. Paul in, “Khrih cu hlawnthil mankhung bangin thuhmi le khummi Pathian ih fimnak le theihnak hmuahhmuah on theinak tawhfung a si a ti” (Kolose 2:3).\nThufim ngantu in, na zirmi pawl hngilh loin, tuah ding timi pawl ciing ringring awla Pathian hmai le minung hmai ah duhsaknak le hmintthatnak na co ding a ti (Prov. 3:1, 4). “Nangmah le nangmah duhdaw aw awla, fimnak kha na zir thei tawkin zir aw. Cun na zirmi kha ciingkeng ringring awla na thil tuahmi ah na hlawhtling ding” (Prov.19:8). Pathian thu kan zir thei daan hi: thusimmi ngainak (listening), casiarnak (reading), zirzoinak (study), zoh lo ngah (memorize), le ruat thuk (meditate) ti’n (5) in a um. Pathian thu kan theihmi kan thinlung sungah kan ciingken asile kan nunnak a kilhim in a ttuah ttha ding (Saam 119:11).\nFimthiamnak hi zir ding lawng si loin thinlung sungah ciinken ding a thupizet. Bible siarnak in siseh, thuthangttha simmi ngainak in siseh, Sunday School ah siseh, Pastor, Evangelist le Saya/ma pawl hnenin Pathian Thu tampi kan zir. Asinan mi tampi cun hminsin lo le ciingkeng loin kan hngilh cingcing men. Thinlung tak te’n thungai thlak in kan ruatthuk lo ih atak ih nuncih kan tum lo. Curuangah, thlaici vorh thuanthu ih lamzim parih a tlami, lungsiadap lak ih tlami le hlingbur lakih tlami vekin kan zirmi thu tthattha cu an hlolak saal thluh. Cuti si loin kan ngai ngahsun, kan siarmi le kan theihmi thuthangttha cu kan thinlung sungah ngankhum le ciingkeng in kan nuncih asile ram tthatnak ih thlaici kho bangin a let sawmthum, sawmruk le zakhat tiang a karhzai ding a si. Cuticun Pathian hmai le minung hmai ah mit-hmai ttha cotu kan si thei ve ding.\nDuhdawtmi nauhak pawl, mino pawl le nulepa pawl, kan nunnak ttha te’n kan cekfel aw pei. Pathian hmai le minung hmai ah mit-hmai ttha cotu kan si maw? Pathian kawhnak aw thei in kan awi zo maw? Jesuh Khrih cu i Runtu le ka Bawipa a si ti’n kan cohlang zo maw? Nitin kan nunram ah; taksa in siseh, fimnak in siseh kan tthanglian maw? Kan fimnak dingah casiar le zirnak a phunphun thawn tthansonak kan hawl maw? Kan zumnak a hngetkhoh ih a cak sinsin theinak dingah nitin Bible siarnak le thlacamnak in caan kan hmang maw? Pathian biakkhawmnak le Pathian thu zirnak ah kan nuam aw maw?\nZumtu zate hi Pathian hmai le minung hmai ah mit-hmai ttha cotu ding kan si. Khrihfa cu mi ih nautat mi si loin mi ih ttihzah mi si dingah Pathian in in duhsak. Kan bawipa Jesuh Khrih bangin taksa in siseh, fimnak in siseh tthanglian ding; Samuel vekin Pathian ih kawhnak aw thei in, Pathian awi in, Pathian hnattuan rin-umzet ih ttuan ding; le Solomon vekin fimnak zir ih zirmi ciingkeng in ziangkim ah hlawhtlinnak a hmutu si thei dingah zuam cio uhsi!\nSenior Pastor, LCF Malaysia


May 21, 2010 5:20 pm·0 comments\nChin Today thuthangca cu Mizoram ih Aizawl khawpi khalah zuar thei dingin timtuahnak a um thlang. Chin ram kan suahsan hi ‘kan ram kan duhdawt lo ruangah’ a si lo. Kan ram kan tuah that sal theinak dingah hmuntin ihsin thansonak kan hawl sawn. Cun, hmuntin ihsin Chin ram suak u le nau kan zapi’n forhfial awknak, thuhla hlawm awknak le san mannak ding thuthar sim awknak dingah hih thuthangca hi hman kan tum cio pei.\nCT siartu hnen ihsin thu suhnak le ruahnak tampi kan ngahmi cu ‘aman’ thuhla a si. USA ahcun US$ 2.00 in kan zuar ih, Australia ah A$ 2.00 in kan zuar. India ram ahcun Rs 10 a si ih, ram dang khalah 2 unit currency ciar in zuar a si tlangpi. Malaysia ahcun ram dang thawn tahthim in cahnah man a khung tuk lo ruangah RM 1.00 in zuar a si.\nCT hin amah bulpak in zarhtin thuthangca suahnak dingah printing press a nei lo ih, Chin pawl kan umnak ram kip ah internet thawn pehtlaih aw in, kanmai’ umnak ram ciar ah copy tuah vivo a si. Kan umnak ih zirin a tuahnak man khal a danglam vivo ruangah CT man hi hmun pakhat le pakhat a bang aw lo ding. CT zarhtin thuthang in leisak ih, Chin ram mi harsa pawl bomnak ih in telpi ruangah kan lung a awi.\nMH 370 THUHLA AH AUSTRALIA, MALAYSIA LE CHINA TONAWKKHAWMNAK NEI DING.


UN Official: UN hruaitu Myanmar Delta ah siannak pe –ramdang thawn tuan thawk tum bang - Chinland Today Media\nUN Official: UN hruaitu Myanmar Delta ah siannak pe –ramdang thawn tuan thawk tum bang\nMay 19, 2008 11:07 am·0 comments\nUN official says UN humanitarian chief visits Myanmar cyclone zone as UN-junta relations thaw\nYANGON, Myanmar May 19, 2008 (AP)\nKawlram ralkap miuk cun U.N. humanitarian lubik cu Irrawaddy delta ah mallai thlawnding in siannak a pe, leitlun ramtin pawlkawm thawn an pawlkawmnak hmalak thawknak anei ding a bang tiin U.N thupuangtu cun a sim.\nJohn Holmes cun mi athawngthawng ih an thihnak hmun cu helicopter tlunin a cuan, UN thupuang tu cun an hmuhtawnmi cu thuhlafelfai ten thuthangla tu hnenih sim siannak a neih hrihlo thu Rangoon ih suncaw Holmes le thawi an ei thlu reilo te ah thuthang latu pawl a sim.\nLehlam ah ramdangpawl thawi an rualrem awknak dinghrang ih hmalaknak dingah U.N. Secretary-General Ban Ki-moon khal a ramsungih luh siannak a pe zo ih Tlawngkai nithum niih a tlawn ding thu khal UN thupuang tu Michele Montas cun a simve.\nChinese sivai thiam mi 50 khal zarhpi zanah India le Thailand sivai thiam thawn tuantlang dingin a ram sungah luh a siang ih tuisun in Thai sibawi 30 cun mina tuamhlawm an thawk tiin Xinhua thuthang cun apuang ve. Kawlram hin ramdang pawl ih an sawiselnak a ngai ve vekin a lang.\nU.S ih bawmnak pet u ih palai AmeriCares ih an sim danah cun ton 15 lenglo sivai le a thuamhaw pawl khal a n cem thei an ti.\nKawlram thuthang New Light ih a ngan danah cun acozah ih tuahmi National Disaster Preparedness Central Committee cun ramdang bawmnak palai pawlthawn an tuantlang ding ” bawmnak cu harsa pawl hnen fekfek ih a thlentheinak dingah” tiin a ngan.\nKawlram pi cun a pawlkawm pi ASEAN pawlthawn tuantlang in, tu hnuni reilo teah thlisia ih a nuaisiatnak hmun dinthar leh nak a nei thawk ding tiin Deputy Foreign Minister Kyaw Thu cun thuthangah a sim bet.\nDelhi Thuthang tawi\nUN lubik Ban Kawlram siattawnnak hmunah\nBawmnak petu ahmaisabik nak luhsiang\nNinghang tuartu pawlin UN lubik ih vehding duhlo sawn


Tisa mi in Thlarau mi ah - Chinland Today Media\nMay 11, 2012 1:38 am·0 comments\nCuih a thuthup cu hi bangtuk in a si: Thuthangtha a um ruangah Gentile mi khal Judah mi thawn Pathian ih thluasuah cotu an si ve thlang; pumkhat sungih a telmi an si ih Khrih Jesuh thawngin Pathian thukamnak sungah covo an nei a si. – Efesa 3:6\nBible Siar Ding: 1 Korin 15:41-55\nPathian hnenah lungawithu ka sim, ziangahtile kan sungah a sunglawimi nun thlengh awknak a umter, a tlusiami kan lei tisa nunhlun kha a laak ih vanlam nunthar sungah in hruai lut ruangah. Zaangfahnak ih a khatmi Pathian in i hmu, i thei; ih ka kiangnai ah i umpi ringring. Amah cu kan parih in khuhtu a si ruangah a thiltitheinak, a sunlawinak le a cem thei lomi lungawinak in tuni ah kan nunnak a cangvaiter a si. Pathian cu a fanu le a fapa pawl in thinlung thiang te’n Amah rinsan ih an um a hmuh hnakin ziangmi in so a lung a awiter thei nawn ding (Luka 8:35). A thusimmi ngaitu, an mit le an hna a thong ringring ih a saannak hmunih umtu pawl parah Bawipa cu a lung a awi.\nTuni ah Gentile mi pawl cu a hlawnthil mankhung sunlawinak sungah hruailut an si zo timi ahlan hnakih kan theihthuk vingvo asile sangvut tthabik thawn cawmmi an si ih a lungawinak tidai a in ngahtu an si ih duhdawtnak Pathian thawn an khah zia cu tahtthim thei rual khal a si lo.\nRinhlelh ding um loin, ziangtiklai caan khal ih khuaruahhar maksakbik cu sersiam caan ihsin atu Khrih cu minung pianhmang ih a rung suahnak tiangah a nasabik miangmo. Kumkhua nunnak cu kumkhua thihnak neh in minung nunnak sungah hna a ttuan timi hnakih a maksak sawnmi thu ziangsaw um nawn? Adam ih sinak kan kenmi kha in thlengh sak ih Khrih sungih sinak thar sungah in hruailutmi vancung Pathian ih sinak phuanlang awknak hnakih nasa sawnmi teh ziangso um nawn?\nMi zokhal in Adam ih cithlah sinak cu kan cosanng thei thluh, curuangah tuni ah vanlam nunnak ih phuanlangnak hmun kan sinak tla Pathian in famkimzet ih theih theinak in pe hram seh. A sunglawimi nunnak kan sungah a ret asile kan nunnak a thlengh aw ding, Pathian ih huham a phuanglang aw dingih kan mizia tla a thlengh aw ding. Pathian ih sinak le a sunlawinak ih dingfelnak cu kan minung sinak sung ihsin a phuanglang ding. Vancungram cu kan sungah a lang dingih mithiang pawl hmunkhat ah an khawm aw ding. Bawipa ih mit-hmai cu a tleu dingih Pa ih sunlawinak cu kan sungah a um ding. Aw, cuti’n vanlam nunnak ih thawthawtmi cun kan nunnak a cangvaiter dingih kan thinlung phurnak in Amah hnen feh ding tla kan timlam aw cia thei ding.\nLei khawvel tisa nun cawn cu hloralnak, asinan nun thlengh awknak cu hlawknak.


IndyChinPawlpi30thOctober2010 Thucah - Hre Mang\nIndy Chin Pawlpi Lungawithu cah:\nPastor Hre Mang: October 30, 2010\nTuisun, 2010 Chin Kumthar Puai, Indy Chin pawlpi laksawng lawmnakah Community/pawlpi thu thawn pehpar in lungawi thucah tawi sim dingin canttha in petu tuanvo neitu le mipi nan zate hnenah lungawithu ka sim duh. Hivekin canhmang thei dingin in kilveng ih inhumhimtu Cung Pathian a hmin thangthat si koseh! Tuisunah nan hnenah thucah tawi ka sim dingmi lakah a tlangpi panga sim duhmi ka nei. Hnatuantu pawl tla ka lo lawm zet, taima zetin rawlsuang siseh pawlpi tuanvo neitu le thazang le sumpai thawn siseh thlacamsaknak thawn nulepa fala tlangval pawl nan zate parah ka lung a awi zet timi thu ka sim hmaisa duh. A hnuailam vekin tawite lo cah duhmi pawl ka sim ding.\n1. Kan thuahthu kan ngai rero:\nTuisunah kan thuanthu kan ngan rero ih ziangvek thuanthu kan ngan rero timi tawiten kan ruat tlang ding ka duh. A bur in, pawlkom, insang, bulpakin kan tuah mi hi kan thuanthu kan ngan rero mi asi. Indiana, USA ah a ummi Chin mi pawl hi ziangvek milai kan si timi cu kanmah ih tuah mi in kan thuanthu kan ngan rero mi asi. Chin mi pawl cu zuuri, mi aa, mi tha lo, mi hlothlo, umnak kipah cozah le senpi vangtlang phurrit tertu, an si titu an um khal asile midang kan mawhsiat thei lo. CUn khatlamah, cutin siloin Chin mi pawl cu rinsantlak, Pathian tihzat, umnak hmun kip ah ram le miphun, veng, kumpi cozah, senpi vangtlang hrang thiltha tuahtu, thangso tertu, upat tlak miphun an si timi hmin nei thei dingin le kan miphun Pathian in cawimawinak a co theinak ding cu kan zapi ten bulpak, insang, abur, le pawlkom in kan tuah mi parah a hngaw asi.\nCun a tu kan san minung (generation) pawlin kan tuah mi hi a thangso rero lai mi (next generation) pawl hrangah lamzin kan sial rero kan zirh rero asi ti khal ka sim bet duh. Kan kaa in kan simmi asilo, kan nitin nun, kan insang, bulpak, pawlkom sungah ziang kan tuah timi hi kan zirh rero mi asi. Curuangah mi zokhalin thil pakhat kan tuah mi hi kan kiangkap um pawl kan zirh rero, next generation pawl ziangvek rung si hai sheh tiah kan zirh rero mi asi. ZU in pa in a kiangkap um pawl kha zuu in ve dingin, mi relsiat hmangtu in a kiangkap um pawl kha anmah duhlotu le an duh lomi, an mah thawn ruahdan bang aw lo tu midang relse ve dingin, siatnak a tuahtu in a kiangkap um pawl hnenah siatnak tuah ve dingin a zirh rero, cuvek thotho in thiltha tuah le midang bawm le sawmdawltu khalin a kiangkap pawl hnenah a tuah vek tuah ve dingin a zirh rero tinak asi. Ziang kan zirh? A ngaingai ah kan sim asile tuisan kan Laimi pawlin kan lungput, mizia tha lo siseh a tha siseh kan neih mi pawl hi kan u le kan pa le kan pipu san ihsin in zirhta mi, ro kan co mi an si. Kanmah le kiangkap cio ah siatnak tipungtu siloin thatnak karhzai tertu s ihram uhsi tiah ka lo cah duh. Kanmah mi pakhat hlawknak ding asi hmanah kan kiangkap kan milesa (kan society) siatsuah theh hnakin tangdornak thawn thiltha sawn rahsuak tertu karhzai tertu si ihram uhsi tiah ka lo forhfial in ka lo sawm duh asi.\nKan pipu, kan pa le san ah Chin miphun cu rirai bia ihsin khrihfa ah kan thuanthu an rak fehpi. Tuisan milai pawlin kan thuanthu nung parah zIang kan tipung, thangso ter, ziang thiltha, ziangvek dinhmun tha ah kan thlenpi ve ding! Hril ding kan nei! Ramdang, ram thangso ah kan um vekin canpualtha kan nei ih tuihlan kan u le pa le pawl san hnakin thil tampi a thar, thansohnak le hmasawnnak thawn kan thuanthu hmailam panpi thei tu dinhmun ah Pathian in in ret asi. Tuihlan hnakin kekar hlapi kar ding kan si. Cumi lakah tanta dingmi, siatnak (social spiritual evils) pawl kan tan ta thei a tul. Sim tul loin ziangvek thu pawlin kan mipi thuanthu a tuahsiatih a ei siat ti kan thei. Cu pawl lakah malte ka sim bet asile huat awknak, hrin le hnam thleidan awknak, sual tuahnak, dik lo nak, lal duh ruangah mai miphun le hrinhnam hruaitu dodal awknak, siatnak satan mizia phunsuah awknak pohpoh kha tlansan in santhar mifim hmanrua le bungrua hmangin Pathian Thlarau lamhruainak hnuai ah nunthar, thuanthuthar nunpi uhsi tiah ka lo sawm duh. Cumi cu pawlkom pakhat, Indy Chin pawlpi lawngin a tuah thei mi asilo. Kan zaten, bulpak pakhat ciar, insang ciar, a bur ciar, hrinciar, kawhhran pawlkom tinah biak inn ah, inn ah, tlawngah, hnatuannak le lamzin parah siseh, sunzan, inkhun par le ruawi cabuai par tiangah kan umnak pohpoh ah kan nunpi kan tuah taktak lawngah a cang thei mi asi.\n2. Zoha kan Bawi:\nZiangkim kan tuahnak ah Bawi pakhat lawng kan nei thei; Satan maw Zesu Kkrih. Ziangkim kan tuahnak ah zo ih hmin a sunglawi, Satan maw, Zesu Khrih? Bawlkom kan tuah tikah khat le khat dodal awknak, huat awknak, lamtang tuah awknak, sinak cuh awknak, zuar thlai awknak, zuu rit nak, hurkhuannak , tvp, sualnak tipungtu kan sile Satan a hmin a sunglawi. Cun voitampi Chin mi pawl in kan fehsual pi theu mi lakah pawlkom din le a bur in cangvaih tinte dodal awknak, hruaitu thu ah kan buai theu. A ngaingai ahcun Pathian in ramsa umkhawm hman an lakah hruaitu a pek asi. Khuitawk kan um tik khalah Pathian in hruaitu hriakthih mi a nei. Cucu duh loin minung tisa duhnak thinlung in satan bumnak thang sungah kan tlak asile Pathian hriakthih hruaitu cu dodal, simsia, mualpho ko kan tuah ih lamtang tuah aw tahratin hruaitu le hotu sinak cu kan lak tikah kanmai duhmi cu kan ngah hmanah satan a hmin a sunglawi ih satan in nehnak a co sawn asi tihi theih hngilh hlah uhsi. Cuvek thuanthu cun rei a daih dah lo. Siatnak a hring suak theu sawn asi. Curuangah pawlkom in a bur in kan um, kan cangvai tikah thuthluknak (decision) a fate bik ihsin a tumbik tiang kan tuah nakah, canpual le tuanvo kan zem awk tikah thiltha kan hawl tlangnak ah tangdornak thawn Pathian Thlarau kan lakah a lal ringring ding hi a thupi. Hmin neitu sile upa dodal thei tu si hi cu hawk ding asilo ih Pathian in kan lakah kanmah hmangin ziang a tuah duh zo hnenah senpi vangtlang hlawkpi dingah ziangvek thiambik (talent) a pek timi tangdornak thawn zoh tlang ding kan si. Curualrualin kanmah Chin pupa nunphung in kan neih mi nunphung mawi, upa upat nak, nulepa upatnak siseh santhar fimthiamnak zir in fimnak le thiamnak a phunphun Pathian in a pek mi, duhnak pek awknak le phurnak a nei mi, senpi vangtlang hrang thatnak sunmang a neitu pawl khal kan upat thiamih kan thlun thiam, an thu kan ngai ih senpi vangtlangin kan theih ban lo le hmuhban lomi ziangvek thiltha Pathian in theihter mi le tuahter duh mi a nei timi hlawm aw tawn in dungthlun kan thiam a tul. CUtikah a thabik a sunglawi bik le hmundik le candik milaidik ten Pathian duhdan cu kan hmusuak in kan parah a famkim thei ding asi. Curuangah ziangkim kan tuahnak ah Satan nehtu pek loin Zesu Krih sawn lal ringring hramseh, thuthluknak fate bik ihsin a tumbik tiangah Pathian Thalrau lal ringring hramseh. ZIangah tile sum le pai, milai fimnak cahnak asilo, Pathian Thlarau in kan miphun, kan khua, kan ram le kan pawlkom hi a cawisan lawngah a hardammi pawlkom awknak pehtlaih awknak thawn thuanthu ziktluak kan nei thei ding asi.\n3. Tuisun ah kan hmaiton mi thleng awknak tul mi a um. (Today’s challenge: Social spiritual reformation)\nKan ram Khrihfa kan sinak kum 100 a kim zo. Pathian duhdawt zangfah lainatnak kan parah a thleng mi zoh tikah mangbangza asi. Kawlram ihsin cathiam ramdangah tlawngkai ter ding hi mi naran hrangah a cang thei lo tluk asi. Sihmansehla, kan umnak district Perry township lawngah laimi tlawngta, college tlunlam tel loin, phunhrek ihsin phun 12 tiang, 800 lenglo an um. Mangbangza asi. Asinan lungawi tawk in kan to men thei lo. San a tlan cak vekin kanmah khal kan tlan cak ve a tul. Culo asile leitlun santiluang in kan miphun thuanthu cu infen hlo dingih in dawlh theh thlang ding.\nZUmnak lamah kan sim asile kum 100 kan khrihfa sinak a kim zo na in Bible in a simmi nunpi nak a mal tuk. Kan pupa rirai, khawsia le ramhuai betu pawl hman nuncan ziaza ah kan tluk lo nak tampi a um. Bible in “a unau a duhdaw lotu cu Pathian a thei lo” ati lai fangah duhdawtnak ziangtluk kan ramah a mal. “Mi pakhat in na biang khatlam a lo beng asile khatlam tun aw” tiah Zesu in in zirh. Kannih cu mi piang beng hmaisatu kan tum tuk theu asilo maw? “Ka thu nan thlun asile ka dungtlun ngaingai nan si ding” ti ah in sim. “Nan parah sualnak a tuah tu pawl nan ngaidam lo asile van ih a ummi ka pa in a lo ngaidam ve lo ding” tiah Zesu in in sim. Tuni kawhhran hruaitu, pastor, evangelist, le zumtu piangthar ti aw pawl kan zoh asile Pathian duhthu kan sam lo zet ding. Leitlun sakhau biaknak pakhat vekin kan san khrihfa pawl zumnak hi a lem tuk zo. Thangphawknak, thleng awknak kantul, nang le kei kan kar ding maw? Pathian Thlarau lamhruainak hnuai ah tangdornak in Zesu thusim thlun in a dung kan thlun ding maw? Leitlun biaknak sakhua pakhat vekin kan khrihfa sinak cu kan hmang ding maw? Leitlun sakhua mi sinak menmen in vanram in thlen pi thei lo dingih kan sunglam nun taktak a thleng lo, kan thuanthu a tuahtha lo ding, pawnlang milai lawm awknak le pawlkom men fangfang in thlenpi ding asi. Kan thuanthu tuah tha dingin khukbil in Pathian hmaiah tangdor in tangrual uhsi tiah ka lo sawm duh asi.\nChin mi pawl hi pawlkom din cu kan cak zet. Pawlkom thu khalah thleng tul mi a um. Khua hlan ruahnak lungput le cangvaihdan pawl kan thleng a tul mi tampi a um.\nHruaitu le hotu ruahnak kan neih mi khal thleng tul mi a um. Kawl ralkap pawl uknak ah a thanglian mi kan si ruangah asi pei maw, kan khawruah dan hi hotu sinak kan hmuhdan thleng tul mi a um. Chin mi lala khal hruaitu le hotu cu tohkham tha, upatnak hmin neitu ah kan ruat. Santhar minung pawlin hruaitu cu tuahnak in lamzin hmuhtu, mipi siahhlawh asi ti kan hmuh thiam a thupi zet. Hruaitu tuantu khalin siahhlawh lungput thawn mipi hmaiah tangdornak thawn kan tuan thiam ding le mipi khalin hruaitu dungthlun in senpi vangtlang lakah ruahdan hmuhdan bang aw lo a um tik khalah senpi vangtlang thatnak lungrualnak le cahnak ruat in kanmai ruahnak cu kan tanta thei a thupi. Cun, Chin mi pawlin hruaitu tuanvo hi hmin thatnak tokham in kan ruat tikah thleidan nei in lamtang tuah aw aw in zuam awknak cikhat ah kan hman theu tikah tampi kan sun phah theu. Cuhnakin khawsung pawlkom pakhat sungah zo in ziangvek thiambik a nei ih senpi vangtlang hrangah ziangvek sunmang a nei, ziangvek pek awknak le phurnak a nei timi pawl zoh in senpi vangtlang hlawkpi dingmi sawn kha thupi sawnah ret in cantha sangka kan on thiam khal a thupi. Saluro tar vekin hruaitu hmintar le upatnak phun in kanruah mi pawl kan tlansan a cu thlang. Ramthar, santhar, hmanrua le bungrua thar le canpual tha thar thawn tuisun minung pawl kan hmaiah Pathian in in retsak mi kan thuanthunung cu kan miphun le kan Pathian cawimawi tu ding lamzin dik le dingah kan fehpi thei nak dingah kutkai ten ke kan kar a thupi ngaingai asi.\nSanthar canpualtha kan neih mi pawl hi in siatsuahtu le in thattu khal an si thei ih kan thatnak khal an si thei. Hmanrua thatha pawl hi nuamnung cennak, midang pawi lo tullo vekin mahte um duhnak, senpi vangtlang nunphung le milai thuthlung pawl poisa loin mahte um duhnak, zalennak hmansualnak lamah a sezawngin hman a theih. Cutin sisawn loin kanmah le pakhat cio hmaika ah canpual tha kan neih mi cu kanmah le bulpak le insang hrang lawng si loin senpi vangtlang hrangah ziangvek in kan neih mi canpual tha le hmanrua tha kan hmang tangkai thei ding timi kan ruat ih cantha kan hman thiam ringring ding a thupi. Kan zalennak le canpual tha kan neih mi pawl hi a nei lo tu pawl hnenah a hlawkpi tu ding pawl hrangah midang tungding nak hrangah kan hman thiam cio a thu pi ngaingai asi.\n4. Chin pawlpi pawlkom mibur thanzang: (Community: Social force)\nMi hrekhat in Chin pawlpi tivek social pawlkom awknak hi zumnak thawn a kalh aw vekin a ruat tu tla kan um thei. Mi hrekkha tin leitlun hmun tiantianah kan miphun pawl kan tek darh mi hi kan miphun hlohnak asi tiah a ruat le sim tu tla an um. Kan hlo lo ding. Hlo lo dingin kan umnak thlennak hmun kipah pawlpi pawlkom (community organization) kan din vivo a tul. Cutin tuisanah cun vengsung kan umnak cio ah siseh leitlun khawmual ah pehtlaih nak nimthlakau cakuat (email) le internet social networking pehtlaih nak phunphun thawn pehtlaih nak a that tikah kan hman thiam asile kan miphun cu leitlun pumhuap khawte (global village) ah umkhawm vekin leitlun khawmual tin ih hmanrua bungrua le canpual thatha hmang tlang in thhansohnak hrangah kan hmang thei sawn asi. Cutikah kan umnak cio ah thiltha kan theih le neihmi canpualtha pawl cu a thupten mahte hlawkpi men siloin a hlawkpi tu ding hnenah a hlawkpitu ding pawl umnak ah an hlawkpi nak ding canah kan thlenpi thei ringring ding tinak sawn asi. Cun kan umnak hmunkip ah pawlkom hnget khoh zet kan neih fingfing asile kan umnak ram kumpi le mibur pawl thawn khal pehtlaihnak tha, pursum leilawnnak lamah canpual tha sangka ong aw mi pawl hmang thiam in theihmi neih mi le ti thei mi hlawm aw tawn in kan umnak thlennak ram mi pawl thawn tlan kan zuam awknak ah sawm dawl aw tawn in lamzin kan khihhmuh aw dingih kan kaihruai aw thei ding asi. Cutin kan milesa pawl duhdawtnak in miphunah le Pathian ah pumkhat sinak lungput thawn sihcih awknak kan neih asile kan tesinfa san tiang, Zesu a ra lohli lo asile, miphun pitling, rinsan tlak, duhdawtnak in a sihcih aw tu miphun, thiltha citintian a hlawm aw mi miphun le tlaksamnak le canpual tha hmasawnnak hrang khalah a sawmdawl aw mi miphun, umnak kip ah cozah le senpi vangtlang hrang thahnak suahpi tu cawisan tlak miphun kan si ding. Cutin Pathian dudhawtnak le thlawsuah a luan suaknak sawnah kan pawlpi pawlkom cu hmanrua tha ah a cang ding. Cutin cawimawi tlak cawimawi in, upat thlak upat in kan miphun zo kan si ih zo kan bia, zo kan rian ih kan biak mi Pahtian in ziangtluk thlawhsuah in pek in in umpi ti kan kiangkap um pawlin an hmuh tikah kan miphun Pathian an cawimawi ding asi. Cutin kan tesinfa pawl khalain kan biak mi kan miphun Pathian cu biak tlak Pathian asizia an hmuh tikah kan dung thlun in zumnak lamzin dik an run zawh thei ding asi. Cutin kan umnak ramthar ah tumtahthar, hmuisel thar, lungput thar thawn tuandan le pehzawm awkdanthar, kaihhruai awkdanthar thawn thazang thar ruahsannak thar thawn kan san thuanthu nung cu kan pupa pawlin an rak ruahban lo dinhmun tiang thlenpi thei dingin kan miphun Pathian in mangbangza in in umpi nak le Khrih ah ziangkim pektheh cia zomi kan sinak cu kan nunpi thei ding asi.\n5. Bawipai Thlarau asi (By the Spirit of the Lord).\nA neta bikah ka lo cah duh mi cu ziangkim hlawhtlinnak lungawinak inpe tu cu Bawipai Thlarau asi. Kanmai cahnak fimnak thiamnak, pawlkomnak le zuamnak asilo, Bawipai Thlarau asi. Curuangah zianghmuahhmuah kanmah minung lam ah kan tuah thei mi kan tuah kan zuam kan taima tento cing khalin a thupi bik cu tangdor nak le dingfelnak thawn nitin Pathian thawn fehtlang asi. Ziangkim kan tuahnak ah lamzin in hruaitu le hlawhtlinnak in petu cu Amah Pathian asi ti theih hngilh hlah uhsi. Dinfelnak le tangdornak tel loin Pathian thawn fehtlang a theih loih dingfelnak le tangdornak telloin raithawinak cu Pathian cohlan tlak lo, Pathian in a ten tuk mi asi. Cun, ziangvek harsatnak kan tawng, tlaksamnak, lamzin khamtu, siatnak ninghan thlatem kan tawn mi pawl hi in siatsuahtu an silo, Pathian huham cahnak in teptertu le Pathian duhdawtnak thupi zia le thlumzia in theihter tu sawn an si. Cutin Bawipai kutcak ah kan hngat awk thiam sinsin nak ding hrangah hmanrua men an si. Kan parah siatnak le kan duhlo zawng thlentertu cu Pathian asi tinak silloin satan in Bawipa ah kan lungawinak siatsuah dingin hmanrua ziangvek hmang khal sehla Pathian in kan hrang thatnak, amah thawn kan nai awk sinsin nak ding hrangah hmanrua ah a hmanmi an si sawn asi.\nBonus point ka bet duhmi pakhat a um: Tuisun ah siatnak tiah kan ruah theu mi, tlaksamnak, theih lomi, harsatnak, duhmi kan ngah lomi, le duhlo mi kan tawn rero mi pawl hi in siatsuahtu an si lo. Cuhnakin kanmai tha kan timi, kan tisa duhzawng hi in siatsuahtu sawn asi. Zumnak lamah Pathian Thlarau theihtermi siloin kanmah tisa thinlung in kan khawruahnak in kan fehpi mi, kanmai tisa duhnak cu lalter in ke karn kar mi hi in siatsuahtu sawn asi theu. Pathian thu ten kan nung asile kan parah kan duhkim lomi, duhlomi, le tlaksamnak kan tawn mi zapi ten kan hrangah thatnak sawn an si. Phurnak ah siloin zumnak ah nungin unau tlaihsannak le pumkhat nak tlaihsan in kekar cio uhsi tiah ka lo sawm bet duh.\nZumnak le miphun ah pumkhat asimi, Indy Chin pawlpi laicin senpi ten an zaten Pathian in a lo umpi zia lo theihter aw sehla Khrih ah mangbangza thlawhsuah a lo pekcia mi cen thei dingin lam lo hmuh vivo hramseh! Mi zocio khal, kan miphun le kan miphun Pathian cawimawitu si in kan umnak kawhhran, pawlkom, le innsang cio ah mah le tuanvo neih tuan famkim in Pathian in thlawsuah malza lo sawm cio hram sheh!\nLAKSAWNG KAN NGAH MI CU KAN LUNG A AWI NGAINGAI! ASINAN KAN LUNGAWINAK CU LAKSAWNG INPE TU PA PATHIAN HNENAH ASI SAWN.\nKA LUNG A AWI NGAINGAI!


Thil ttha Tuahtu Dingih Siamtharmi - Chinland Today Media\nSeptember 13, 2010 1:10 am·0 comments\n“Pathian in kan ttuan dingih a rak timtuah ciami hnattuan ttha ttuantu dingah Khrih Jesuh sungin kannih cu siamtharmi kan si.” – (Efesa 2:10).\nKa nun ih ka diriamzetmi pakhat cu “Pathian ih sersiammi, Khrih sungih siamtharmi le A hrangah hnattuan ttha ttuantu dingih hrilmi ka si ti ka theih awkmi” hi a si. Bible in, “Minung hi Pathian hmuihmel (image) kengin sersiammi kan si” ti’n in sim (Seem.1:27). Eden tluksiatnak ruangah minung cu sia linglet ttheh a si hnu Khrih Jesuh sungin siamtharmi kan si (Efesa 2:10). In sersiamnak le Khrih Jesuh sungih in siamtharnak in Pathian ih tumtah cu A hrangih hnattuan ttha ttuantu dingah a sizia fiang te’n kan hmu. Zumtu nang le kei hi Sersiamtu le Siamthartu ih taa kan si, kanmai’ taa kan si nawn lo. Kan nunnak hi kanmai’ lei tisa duhhiarnak hrangah duhtawk ih hmang ding kan si lo ih; Sersiamtu le a man pekin in leitu Pathian hrang thil ttha tuahnak ah hmang ding kan si. Asile Pathian in kan ttuan dingih a rak timtuah ciami hnattuan ttha cu ziangso a si ding? Benjamin Franklin in amah le amah nitin thu a suh awk ringringmi cu, “Tuni ah ziang thil ttha si ka tuah thei? (What good thing can I do today?)” timi hi a si.\n1. Pathian Sunloih ding (to glorify God)\n“Man pek ih leimi nan si. Curuangah nan taksa cu Pathian sunlawinak ah hmang uh” (1Korin.6:20). Zumtu cu Pathian ih kutsuak, a sersiammi le ruundammi kan si. Paul in, zumtu cu Bawipa ih kawhmi, thiamcotermi le sunloihmi kan si a ti (Rom 8:30). Pathian in a tumtahmi cu a sersiammi le siamtharmi pawl in Amah biak ding, Amah thangtthat ding le Amah sunloih ding hi a si. Sersiamtu le Siamthartu Bawipa cu ziangti’n so sersiammi le siamtharmi in kan sunloih ding? Zo cio khal in Pathian ih in pekmi thlarau laksawng hmangin kanmah le ti thei tawk cio in Pathian kan sunloih thei a si. Kanmai’ ruah daan le duh daan si loin Amai’ remruah daan sawn ih Amah sunloih ding kan si.\nHlanlai ah hramlak tlangsang parah thingkung mawizet kung thum an kho tlang an ti. Cuih thingkung pathum te cun an hmailam nunnak hrangah saduhthah an nei fingfing. Pakhat in, “Kei cu siangpahrang umnak innpi saknak ah in hmang hngai sehla ziangtluk in a ttha ding,” a ti. A dang pakhat cun, “Kei cu tinbaw tumzet saknak ah i hmang hngai sehla, leitlun hmuntin tlawnnak ah i hmang hngai sehla ka va duh ve,” a ti. A dang pakhat leh cun, “Kei cu zohman in i hau loin hinah hin saang vingvo sehla, milai pawl in ka luzik hun zohso in vantlun khihhmuhtu si ringring ningla ka va duh so,” a ti ve.\nSikhalsehla, veikhat cu mi pakhat in thinkung pakhat cu an hau. An tan ttheh ih cawbuk saknak ah le caw rawl einak kuang tuahnak ah an hmang ti a si. A ruah daan le a hmuhtonmi cu a mil aw lo nasa. Asinan Joseph le Mary kha khuasung ih inn tthattha ah riahbuk an co nawn lo ih cawbuk ah feh in caw rawl einak kuang sungah naute an nei tariai. Cuticun vanbawi fahniang siangpahrang naute cu a sung ihsin a rung piang taa. Amah ih hmuitin daan cun leitlun siangpahrang umnak inn si hmansehla, Pathian ih remruah daan cun lei le van ih siangpahrang Jesuh suahnak hmun ah a rak cang tariai.\nThingkung pakhat cu mi pakhat in an hau ih an tan seng thluh. Cule taangphawlawng tuahnak ah a hmang ih ngakaitu pawl ih hmanmi ah a cang. A tumtahmi cu tinbaw tumpi maktara asinan atak ih a cannak cu nga kaihnak lawng fate takte a rak si. A lungawi lo nasa. Sikhalsehla, Jesuh Khrih cu a Pa ih khiahmi tikcu caan a kim tikah vancung uknak thuthangttha sim dingin ngakaitu Peter ih lawng cu a hlaang ngelkher cuteh. Leitlun siangpahrang ih tomi si loin lei le van uktu siangpahrang Jesuh Khrih ih hmanmi le Pathian uknak thuthangttha simnak ih hmanmi ah a cang taa.\nA dang thingkung pakhat cu, mi pakhat in a hau ih an tan seksek hnu ah, misual le mi ttha lo thahnak thinglamtah (cross) tuahnak ah an hmang ngelcel. A tumtah daan thaw cun lei le van in a dang aw. Veikhat cu Rom acozah in misual pahnih le Jesuh thahnak dingah thinglamtah an tuah ih cuih thingkung ih tuahmi thinglamtah cu Jesuh thahnak ih hmanmi thinglamtah a rak si tariai e. Amai’ hmuitin cu mipi pawl vancung saang khihhmuh ding asinan Pathian in leitlun minung hmuahhmuah in kumkhua nunnak an co theinak dingih a khihhmuhtu thinglamtah sunglawi ah a canter a si. A va sunglawi ve.\nDuhdawtmi zumtu nang le kei tla kan minunglam sinak le ruahnak lungthlitum cu a saangzet men thei. Mipi hmai ah saangzet, laarzet le sunglawizet ding tla a si mai thei. Sihmansehla, Pathian in kan hrangih in remruah daan cu cuvek a si kher lo men ding. A thupimi cu, “Bawipa na duhnak bangin siseh, beltuahtu na si, kei sentlung bang” ti ding kan si (Isaih 64:8). Cutik lawngah kan hrangah thil ttha a tumtahtu Pathian in kanmai’ duh daan si loin Amai’ duh daan in A hmin sunlawinak ah in hmang sawn ding a si.\n2. Midang rian ding (to serve Others)\n“Mi in kan parah tuah hngai seh ti nan duh vekin midang parah va tuah ve uh” (Matthai 7:12). Zumtu cu mai’ zawn lawng ruat le mah hrang lawngih nung ding kan si lo. Khrih le midang hrangah riantu ding kan si. Salvation Army dintu William Booth cu a tartuk thlangih mipi hmai ah a ding thei nawn lo. Veikhat cu an khawmpi ah mipi hnenih thucah na duhmi in sim hram an ti tikah, “Midang hrangah (for Others)” ti vial lawng message a kuat ti a si. Mi thiam pakhat in, “Lungawinak (JOY)” timi ttongfang cu hiti’n a simfiang: J-Jesus the first, O-Others the second, Y-Yourself the last, ti’n. Midang hrangih kan nun thei lawngah kan lungawinak cu atak in a famkim thei ding a si.\nVeikhat ah England ram khuate pakhat ah Lothlotu mifarah Fleming timi pa a rak um. Ni khat cu a lo sungih hna a ttuan rerolai ah nauhak au aw thawng pakhat a thei. Cuih aw cu ttha te’n a ngai tikah harsatnak tong ih bomnak dilmi au-aw a si ti a thei. Cutikah a hnattuanlai cu a cawl, a thil a ret ih aw a theihnak hmunlam ah a va tlan. Tlangval pate ciarbek sungah a tai tang tiang pil zo mi a va hmu ih a ruun suak. A thaisun ah, a thlaam hmai ah rangleeng pakhat a ra thleng. Milian bawi upa pakhat cu a ttum ih, “Mani sun ih ka fapa na ruunsuah man ah laksawng lo pek ka duh” a ti. Cutikah farmer Fleming cun, “Ka cohlang thei lo, ziangahtile himi duh ah ka ruun lo,” a ti. Culaifang ah nauhak pate pakhat thlaam sangka ah a ra suak. “Na fapa a si maw? a ti. “A si” a ti. “Na lungkim asile na fapa ka hruai dingih tlawng ka kaiter ding. A lo cawmtu ah a hung cang leh ding,” a ti. “Ka lung a kim ko,” a ti ih nauhak pate khal in a lungkim ve ruangah an hruai cih.\nCaan a hung rei tikah cuih nauhak pate cu London khua ih St. Mary’s Hospital Medical School ihsin tlawng a ttheh suak ih siibawi hminthangzet le Penecilin sii a hmu suaktu Sir Elexander Fleming dinhmun ah a thleng. Kum le caan cu a herliam vingvo ih veikhat cu milian bawipa ih fapa cu pneumonia natnak in thizik in a naa. Sii phunkim in an zingbawl rero nain a dam thei lo. Penecilin sii in a nunnak cu thihnak ihsin an ruun saal. Milian bawipa ih hmin cu Lord Randolph Churchil a si ih a fapa cu Winston Churchil (Prime Minister of England) a si. An pale pahnih Fleming le Randolph in midang parah thinlung ttha nei in thil ttha an tuah thei veve ruangah an fapa pahnih cu England ram lawng hman si lo, leitlun huap mi hminthangzet ah an hung cang thei a si. Tuni zumtu pawl tla midang parah thil ttha kan tuah asile kan parah thil ttha a thleng kir ve ding.\n3. Thih thleng rin-um ding (to be Faithful)\n“Thihnak tuar ding a si hmanah Ka hrangah rinsan tlakin um uhla nan neh man ah nunnak sui lukhum ka lo pe ding” (Thup. 2:10). Rin-umnak (faithful) hi zumnak/rinnak (faith) ihsin a rami a si. Pathian a theitu, a zumtu le a rinsantu rundamfa cun a nunnak pumhlum in a Bawipa a rian tengteng ding. A nunnak in Pathian hrangih hnattuan ttha ttuan dingah a tiarcia ringring ding a si (Titus 2:14). Khrih hrangih hnattuan ttha a ttuannak ah ziangvek hniksak harnak hman tong hman sehla, dungsip lo le a Bawipa phatsan loin a nunnak cem tiang rin-umzet in a Bawipa cu a rian thei ding a si.\nVeikhat ah communist ram a simi Russia ram khuate pakhat ah khrishfa malte an um. Kawhhran sungtel mi malte lawng an si na’n an tthangphawkzet. Hmuhsuam nautatnak, tiduhdahnak a phunphun an tong ttheu. Asinan zumtu pawl cu fekte in an ding thei. Zumnak hngetkhoh an nei ih an tthang, an karhzai vingvo. Veikhat cu cuti ih Khristian an karhzai vingvo kha duh lo ah, acozah in order an suah ih, Jesuh a phatsan lotu cu thah thluh ding an ti. Cuti’n ram sung hmuntin ah Khrihfa hremnak raapthlak a thleng.\nKhua pakhat ah acozah raalkap pawl an ra thleng. Nipi Ni zingkhat mipi pawl Pathian an biakkhawm laifang ah raalkap pawl cu an rung lut ciamco. Ttih hngai seh tiah an meithal tla an kap ciamco. Raalkap pakhat in phar parih an taarmi Jesuh zuk cu a thlak ih zial parah a ret. Cule hiti’n a ti hngai: “Hih Jesuh hi ka phatsan a si ti’n nan sim hnu ah a parah cil nan phui ding. Cuti ih a tuahtu pawl cu thah nan si lo ding. Asinan a ti duh lotu pawl cu thah nan si ding,” a ti. An Pastor pa cu a khuaruah a har nasa. Hih zuk phatsan maanah a poi lo ding ee, ka thinlung sungin ka zumhnget takah, ka thi lo ih ka nung hrih asile a hna ka ttuan thei hrih sawn ding a ti ih, a cil a phui, a ke in a pal ih a feh. Cuti cun Kawhhran upa, nu upa, mino upa le mipi tampi cun an thlun hluarhlo ih an luat.\nAsinan zumnak fekzet nei nauhak nute pakhat cun, “Ka Bawipa Jesuh cu ka nun sung ka phatsan thei hrimhrim lo, a ti ih Jesuh zuk cu a laak, a pom ih, cil an phuimi pawl cu a pavua in a hnawtfai, a hnam ih a ttap ciamco. Cutikah naunau nute cu raalkap pawl in meithal thawn an kap ih a pak thluh. Meithal puak awn nasazet cu an theih tikah innleng ih a thleng zomi Pastor le kawhhran hruaitu upa le mipi pawl cu an um thei nawn ve lo. An ning a zak, an riah a sia ih, hih nauhak nute cun thih ngam in rin-umnak a nei thei maw, an ti ih annih khal Khrih hrangah thih thleng in rin-umnak an neih zia an langter thluh saal ve. Curuangah cuih khua ah khristian cu an rung karhzai deuhdeuh ih tuni tiangah Russia ram ah Khristian mipum an pungzai nasa a si.\nDuhdawtmi nulepa ulenau pawl, na nunnak ttha te’n vun cekfel hnik! Na nunnak hi thil ttha tuahnak ah maw asilole thil ttha lo tuahnak ah na hmang? Pathian ih a lo sersiam duhsannak le Khrih sungih a lo siamthar duhsannak cu Amah sunloihtu dingah a si. Zumtu nang le kei kan nunnak hi Khrih le midang hrangah thil ttha tuahnak hrangah kan hmang maw? Midang bawmtu maw kan si, asilole midang iksik nahsuah tahrat in tisiatu le phiarsawmtu so kan si? Midang in na parah tuah lo hngai sehla ti na duhmi kha, nangmah khal in midang parah va tuah ve hlah aw. Phun dangin kan sim asile “Midang in kan parah tuah hngai seh ti kan duhmi kha midang parah tuah ve aw!” Harsatnak le sualforhnak kan ton caan ah Bawipa phatsan loin thih thleng ih rin-umnak thawn Pathian sunloihtu si thei zuam cio uhsi!\n“Pathian a zumtu pawl cun thil ttha tuahnak ah an tikcu hmang ding an si. Cumi cu mi hmuahhmuah hrangah a tthami le santlaimi a si (Titus 3:8).


CHRO Ruangah Chin Mi-In Mizoram Ah Harsat Nak Tuar - Chinland Today Media\nCHRO Ruangah Chin Mi-In Mizoram Ah Harsat Nak Tuar\nMarch 3, 2009 1:34 am·6 comments\nMizoram Aizawl khawpi ih Kan Correspondent hnen ihsi thu kandawn nakah Mizoram sungih a ummi kan Chin mi pawlin harsat nak kan tawngih kantawn bet vivo a zumthu khal a simbet, Mizoram ih kan Chin mipawlin harsat nak an tawm naksan cu Internet website pakhat Human Rights watch (HRW) ih ttuanvo neitu mi Pakhat Amy Alexander in January 27 2009 ih a suahmi Life For Chin In Mizoram timi ca tamzetah Mizoram YMA leh mipi pawl hnen ihsi Burma ramih Chin mipawl in harsat nak kantawn danpawl tamzet tar lang asiih. Cu ruangah YMA leh Mizo mipi pawlcun Burma ramih si ralut Chin mipawlin YMA hmin tisia in inzuar thlai ih inti mualpho ter tiin an thin a hengzet tiah asim.\nHimi thuthawi pehpar aw in Surbung Tlang Thuthang cun a hnuailam vekin thusuh nak malte a nei.\nSurbung : Himi thuthawi pehpar aw in Tuidin hmunah kan Chin miin Mizoram sungah Ziang tivekin harsat nak nan tawng?\nCorr : Himi thu ruangah vuak leh velh kaih leh hrem cu kan tawng hrihlo. Asinan Khawlak Mipi leh kan umnak vengsung YMA pawl cun danglam zetin in hmu thlangih Inn luahding kan hawl tivek ah hmuh a harzet, Cui tlunah ttongkam mawilo leh duh umlo zetzet in mipi pawlin in be thlang asi. Tui dinhmun kanan tawnmi pawl hnakih thil pawi sawnmi cu himi thu ruangah Mizo leh kan nih Chin mipawl Ule nau kan sinak pumkhat kansi nakhi a siat dingih leh hnutiang ah hmuh thiam awklo nak a suak pangding timi hi phan a umzet.\nSurbung : Hi thu pawlcu zo in (HRW) pawl hnen ah an thlen?\nCorr : CHRO) pawl an si\nSurbung : (CHRO) timi cu ziang asi? Ziang vek hna an ttuan? Ziang ruangah himi thucu (HRW) pawl ih hnenah an pe?\nCorr : (CHRO) timi cu Chin Human Rights Organazation, asi ih CNF hnuai ih pawl Kawm pakhat asiih CNF party hrangih hnattuantu CNF kut le ke bik an si. an hnattuan micu relzo vekin CNF Party hrang a siih. a minung pawlkhal CNF party mi lehsa pawl an si. CNF party hi kan ram mipi zohman in an zum nawnlo ih an Support duhlo ruangah CNF hmin in ramsung ramleng khalah zianghman an tuah thei nawnlo ruangah (CHRO) hmin hmang in hna an ttuan tinak asi bikko. Cun (CHRO) pawlin (HRW) pawl hnenih himi thu an peknak san cu an mai Party hrangah hamtthat nak leh hlawknak thil a um ruangah asi bik ding. Asinan ziang mi hlawknak leh hamtthat nak an ngah ticu fiangten kanthei ban velo.\nSurbung : Asi len (CHRO) pawlin (HRW) pawl hnenih himi thu an pek ruangih kan mipi Harsat nak nan tawn miah ziangtin mipi in (CHRO) pawl hnenah thinlung put nannei?\nCorr : Kan mipi pawlcun (CHRO) cu ziangmi asi tikhal an thei cuanglo ih a umle umlo khal an thei cuanglo ih (CHRO) pawl ruangah harsat nak kantawng ti khal an thei cuanglo. (CHRO) pawlin an mahle party CNF pawl hrangih Hlawk nakding an tuahmi cu sawisel theitla an si cuanglo ih. Asinan a pawi zetmi cu kan mipi Politics lam zianghman theilo leh tello pawl mahte sumpai hawl men leh ei le in ding hawl men pawl hrangih harsat nak an suahter cu a pawizet asi.(CHRO) pawlin CNF party hrangih hlawk nakleh ham thatnak an tuahduh asi hman ah Mipi hrangih harsat nak thlengter lo dingin tuah haisehla a duh umzet.\nSurbung : Himi thuthawi pehpar aw in Cozah lamih sin teh harsat nak nantawm mi a um maw?\nCorr : Himi thuthawi pehper awin Cozah lamcun ziang harsat nakhman kan tawnglo. State Cozah hi Congress Ministry asiih an felzet. Asinan Home Minister Pu Lal Zir Liana cun Mizoram ih sualnak tamzet lakah Burma mi hi an teltam zet ringring ih misual cu kan kai asiah cun Mizoram thawng Inn ah ret loin Burma ralkap hnenah kan pe thlang ding asi ati ih himi cu an mah Cozah lam thu suak hrimhrim asi kazum.\nPresident Joao Bernardo Vieira Kap That\nKum 1974 ih Portugal ram ihsi Independent ngah Africa ram pumpi thlanglam ih um Guinea ram President, Joao Bernardo Vieira cu mizan ah an ram khawpi Bissau ah kahthat asi.Himi hlante mizan zing khalah an ram ralkap hotu bik General Batista Tagme na Wai cu Bomb puak ruangah a thiih midang 5 in hriamhma nazet an tuar. Hi President kapthat tu pawlhi an ralkap suaksual tlanhlo pawl an siih. Tui dinhmunah Guinea ramhi zo in a Uk dingti khal thei fiangthei asi hrihlo an buai zet lai asi. An ram khawpi Bissau ah hin meithal puakkhal a tamzetlai ih an ram khawpi Bissau ih Radio Station pahnih khal ralbawi pawlih thupek nakin khar asi.\nGeneral Batista, kiltu Lt, Col, Bwan Nhamtchio, cun an ralbawipa cu a zungsung ih a tolai Bomb ih den asiih a thicih lonan a hma a nattuk ruangah a hnu reilo te ah a thi tiah asim. Tu tiangah hin misual pawlcu an kaisuak thei hrihlo. Nikum November thla khalah President hi a um nak Inn sungah meithal in kah ciamco asi zo ih, Asinan nungdam in runsuak asiih cumi hnuah nasa zetih kilhim a si nan tuah cun an run kapthat sal thotho asi.\nGuinea-Bissau ramhi Independent an ngah ihsin rambuai ram farahzet leh Politics buai ringring a Cozah hnget khal neitheilo ram an siih.An ralbawi pawlkhal ritthei thil thawi sumdawng ih nung an tamzet.\nGaza Tuah Thatsal Nakding Thu Relkhawm\nIsrael leh Hamas pawl an Do awknak ruangih Israel in Gaza bial a tisiat mipawl tundin thatsal dingthu rel tlangdingin leitlun ram 75 ai awhtu pawlcu Egypt ramih Sharm El-Sheikh ah tawnkhawm awknak an neiih. Hi an tawmkhawm awknak ah hin US Secretary Of State Hillary Clinton khal a telih. Hillary Clinton hin Gaza bawnnak ih US in Dollar Million 900 a thawh dingthu khal a puan cih zum asi.\nRelzo vekin Israel in Gaza a kahnak ah khan Inn thawng tampi leh thilri dang tamzet a siatih. khai an do awknak ah khan nauhak 412 telin minung 1300 lenglo an thi asi. Tu khalah Israel ralkap pawlih remti nak umlo cun nitin thilttul ei le in tivek menlo thildang Gaza tundin that nakding thilri dang cu Gaza ih phurhlut theih asilo. Israel cun Gaza bawmnak ih sumpai a thawhthei tu ding pawlhnenah Paisa cu Hamas pawl hnenih pelo dingin a dilhai. Hamas pawlcu US leh Europe ram pawlcun Tapung Cazin ah a retzo.\nHamas leh Israel Do awknak kha tui January 17 ah khan rualrem awknak Ceasfire an tuah ih. Gaza tuahthat sal nakding thurel nakah Hamas leh Israel cun palai an thlah veve ih Palestinian Authority President Mohmoud Abbas cun Gaza tundin thatsal nakdingah Dollar Billion 2 leh Million 8 hrawng a tul dingtiah asim. Bawmnak sum thawhtu pawlcu Hamas pawl ih kutah pe loin Palestinian Authority kutih pe ding ah a dilhai. Hillary Clinton hin Israel leh Palestinian pawlih umnak hmun pawlkhal zoh vivo a tum. Gaza tundin thatsal nakdingah Saudi Arabia in Dollar Billion 1 thawh a tumthu a punag.\nUS Vanzam Leng A Tla\nFrance Vanzam A Hlo\nUS In Misual Bawmtu Ah Iran Puh\nPrince William Nupi Nei Cing Ding\nBarack Obama In Sawi Sel\non March 3, 2009 at 3:27 am\nSurbung cu thil taktak athei lo asi hi. HRW report khal a chiar lo ti cu a fiang zet. HRW report khal a na zat nain thil hman lomi a um lo. Thudik lawng2 si an ngan. Mizo mipi hi sin thudik relnak ah an hningzak in thinheng zet in an um aw ter rero. Mizo cun Laimi cu an ram ih sin an dawi rero theo, cu mi report an nganmi ruang ah in lo hmusit ti cuh ruat hnik aw? Cuih hlan khal ah an lo hmusit rero zo ual, hnihsawh, remlo tivek cu zokhal mimal par ah a mutri ual.\nYMA pawl khal an mah le mah nasazat an an zohaw ve ih, aa, kan tisualnak hi kan rem aw thlang a trul si an ti aw zo si hi. An hruaitu pawl khal ka biak ve treo i, an thinhengnak an langh uter nain, ahnung ah cun, aa asi, kan thiam lo asi hi. YMA cu ka rem aw a ttual an ti ttheh/.\nSan Thang says:\non March 3, 2009 at 8:13 pm\nDear Chinland Today,\nNan thuthang ngan mi le nan thuanthu nganmi pawl mi tampi in an thathnem pi phah ding ti ah ka zum. Nan tuan nak le taimak nak par ah bulpak in ka lo lawm zet hai. A si nan, nan thuthang nganmi par ah ka ruahnak malte lo hlawm ve ka duh. Thuthang ca mizapi hrang ah a dik thei bik le a tha thei bik ih nan suah thei ding hi siartu pawl hrang ah a pawi mawh tuk ih nan rakrin thiam zet a tha in ka ruat. Mirang tong vun sang seh la, MEDIA (magazine,newpaper,TV news etc..) hi ram le miphun thangso tertu le hmunnak kau zet zet le fimnak pe tu a si rual rual in a diklo mi media hin mipi a ti siatsuat thei ih thinlung put tiang a ti dang lam thei fawn. Cun,tu ih kan miphun dinhmun tla ah cun lamtang (BIAS) nei lo zet le a dik zet ih a suak mi thuthang hi kan pawi mawh ih kan mamawh zet fawn. Cun,thuthang kan suah dik ah belhcian dawl lo mi pawl hi kan hrial thiam a tha zet ding ti ah ka ruat. Ti duh san cu, kan thuthang suah mi hi evidence/facts thawn kan support thei maw ti hi kan ruat a tul zet. Cu ti a si lo le, mi pakhat maw/pawlkom pakhat maw kan huat ruang ah maw kan duh ruang ah maw a thuhla kan ngan men men a si ti ah siartu pawl in an ruat thei. Thuthang nan suahmi lak ih thuthim nak pakhat ka pek duh mi a um, “CHRO ruang ah Chin mi in Mizoram ah Harsat nak Tuar” ti mi kha vun zoh hnik uh sii. CHRO in Human Rights Watch ah thuthang a pek mi ruang ah a si ti ah ngan a si. Nan palai interview nan tuah mi khan ziang vek ciah a si ti kha a thei fiang lo in a lang. Cun, CHRO pawl in an mah party CNF hlawknak ding ah an tuah mi a si ti ah nan tarlang rual rual in ziangvek hlawknak an ngah thei ih ziang vek hlawknak an beisei ti kha kan theilo ti ah ngan a si tik ah siartu pawl cun nan cangan mi kha ziang ti vek in an ruat cio ding ti cu theih thei zet a si..A tha zawng ih rak ruat tu an um rual rual in mihrek khat cun, CHRO/CNF an huat ruang ah an ngan men mi a si ti ah an ruat thei ih nan thuthang nganmi le nan ca suahmi pawl hmual a neih ding tluk in a nei lo thei ti hi a phan um zet. Cun, kei mah ih ka zoh tawk cin ih ka hmuh ve dan cu hi ti a si..Human RIghts Watch pawl hin CHRO ih report lenglam ah an mahte document an tuah mi tampi a um. An mah HRW minung pawl rori ih kan Chin mi ziang maw zat hmaton in maw phone maw email in maw interview an tuah ih thuhla an ngah mi an um ti cu a fiang..HRW website le report pawl nan zoh a si le nan hmu thei ding. Ka duh san sawn cu, Chinland Today hi lamtang neilo (non-bias media) mi nan si duhsak nak ruang ah le belhcian dawl mi thuthang lawng hi nan suah thei nak ding duhsak nak thawn ngan mi a si. Cun, pawlkom pakhat khat maw minung pakhat khat ih thuhla kan ngan a si le an siat nak kan theih vek in an that nak a um le theihhngilh lo in, bukaw tawn(balance) zet ih ngan tla hi siartu mipi hrang ah cun a hlawk phah in kan thathnem pi phah sawn theu. Zuam sinsin uh!\nKa ngansau deuh ih ngan sual mi a um le in ngaithiam uh!\non March 8, 2009 at 4:52 pm\nUmmm…… keep fighting CNF, CHRO, CF, Chinland Guardian, Khonungthum and all organizations which are working for the Chins not for their fat, big bellies.\nI used to think that Falams are most flexible people among the Chins but things I have seen in the past 10 or more years tell me that Falams are the most selfish peoples among the Chins.\nWell, lets see how long this website will last? Many organizations are formed, news agencies were established and associations were created by Falams but so far none has reach it’s 10th anniversary.\non March 8, 2009 at 5:20 pm\nNan correspondent hi thu thei lo zet a si i, hi vek thuthei lo mi thawn interview nan tuah ciam co ruang ah hin nan website quality a niam ter zet i a pam hai tuk ka ti.\nCHRO thu a sim mi hi a thuphan perh mi a tam sawn. http://eng.chro.org/index.php?option=com_content&task=view&id=4&Itemid=13 hi nah hin khilik aw la, CHRO thuhla cu tamdeuh nan thei thei ding.\n1. CHRO cu CNF hnuai ih pawl Kawm pakhat asi na timi hi a dik lo. CNF le CHRO cu an dang lam zet. CNF cu hriamkai bu an si i, CHRO cu NGO an si. CNF cu political a si i, CHRO cu non-profit NGO men a si.\n2. CNF cu Chin miphun i political hna tuan mi hmuah hmuah lak ah tu lai ah cun a tha zang a cak zetmi a si ko tihi, kan duh khal le duh lo khal le a fiang mi a si. Leilung tlun ah thu an sim thei zet hrih ko. CHRO hmin hmang in an sim ciamco a tul lem lo ding ka ti.\nCu le Lian nih a sim vek khan, hi nan corespondent pa hi HRW report tla ttha tein a sir lo, a sir tla sir seh la, a thei thei men lo ding. A thusim hi zum ding an har zet, ca sir lem lo i sim men men mi a bang ee..!! delete men aw……….:) Nan website quality a siat ter men……:( 😀\non March 9, 2009 at 8:31 am\nCHRO thuhla thawn pehpar in mi tampi in comment nan rak ngan ih kan lungawi zet. Kan Chin media pakhat a si ve mi CT cun kan Chin mipi ih an dinhmun diktak a phuang suak ding. Cumi a phuansuah nakah ziangmi lungawinak, harsatnak an tawnnak asan cu a tarlang hrimhrim ding a si fawn.\nHimi CHRO thuhla a dik le dik lo cu CYMA president Jh Zoremthanga le CT ah rak siar aw. CT in zohman a ttan lo ih, a dem fawn lo mipi a dinpi vivo ding.\non March 10, 2009 at 4:54 am\nKa rual CT,\nThuhla hi na ngan hlan ah hlat hmai sa aw… CYMA president Jh Zoremthanga thusut pa tla kha HRW report a sial lo hmang ka ti. Hi vek in ca kan nganngan ringring le cu Unity a rawk ding. BBC burmese ah tla hi vek thuhla ngan dan a um ih rak study ve aw. CT hi CT si hram seh~


Falam ih Dalan pawl ralrinpek an si - Falam Online Media\nMay 26, 2021 Ni Hnem Sung\t0 Comments\nFalam peng, Kalay-Kabaw le ramleng um Chinmi komkhawm ih dinsuahmi Chin National Organization (Chin National Defense Force) cun mai phunpi hnampi zuarthlaitu Falam Dalan pawl cu hmaisabik ralrinpeknak an nei.\nCumicu 2021, May 26 nikhen in ca thawn suah a si ih ralrinpeknak zianghman siarlotu Dalan cu a ṭuldan vekin hremnak kan nei ding tiah an tarlang a si.\nRalrinpeknak capi ahcun “Sinak atcilh in rampi ukhruai thuneihnak latu SAC ralhraang donak ah Chin mipi tamzet kan tel.\nRam le miphun hrang a dikmi ukhruaiawknak ngah thei dingin le Federal Democracy hrang hmai kan nor rero lai ah mipi lam ah ding loin SAC ralhraang thawn kopaw ih miphun zuarthlaitu an um tiah kan thei.\nCuih Dalan cu zopawl an si tikhal kan thei ciang ih CNDF in an cetcangdan kan thlir ringring.\nCuruangah mizuarthlaihmang Dalan pawl cu cangvai nawnlo dingin CNDF in ralrin kan pe a si. Ralrinpeknak ziang siar lo ih umtu cu nunnak hrang tiang phansak ummi hremnak kan pe ding a si” tiah an ngan.\n← Chinmi tawlrelnak thawngin Thuzar Wint Lwin in US ram ih beusiannak a ngah\nEmergency in Bawm tengteng an ṭul →\nHakha ziin ih Mawtaw cangsual ah Mipahnih Nunnak Liam


Sri Lanka Cozah In Media Pali Dawi Suak - Chinland Today Media\nMay 13, 2009 1:55 am·0 comments\nSri Lanka ralkap leh LTTE pawl do awk nak cun daihlam a pan thei cuang hrihlo. Hi an do awknak ruangah mizan sun ihsin tui zing tiangah minung 378 an thi ih midang 1,122 ih hraimhma an tuar tiah hi do awk nak hmunih um vetu Dr, V Shanmugarajah cun a sim. Mithi pawl lakah hin 106 cu nauhak an si tiah a simbet. LTTE thupuangtu cun minung 3,000 lenglo an thi tiah a sim ve thungih, hi mithi pawlcu Sri Lanka ralkap pawlih thah mi an si tiah LTTE pawlcun an sim. Asinan Sri Lanka Cozah cun LTTE pawlih puhnak thu cu thuphan asiih Mithi pawlcu LTTE pawlih thah mi an si tiah an puh tawn aw rero.\nAn do awknak hmun ah Media pawl feh theih asilo ruangah an kah awknak hmunih thil thelng mi leh thil umdan famkim tei theifiang asi lo ih Cozah thu maw dik sawn LTTE pawlih thu a dik sawn ti khal theifiang thei asi hrihlo. Sri Lanka Cozah cun Britist Media minung 4 cu an ramih sin a dawisuak ih, hi pawlhi London ih Channel 4 ih hnatuan tu an si. Hi Media pawlhin Sri Lanka buainak ih mipi pawlih tuardan leh harsat nak pawl leh Ralkap pawlih thilti dan pawlcu an zuk ruangah Sri Lanka Cozah in an duhlo ih an dawisuak nak asi.\nTui an kah awk nak hmun ah minung 50,000 lenglo an tarta hak lai ih .an kah awk nak hmun pawlcu thisen ih bualawk nak hmun vekih rap thlak a si ih Nauhak tamtuk an thih ruangah UN cun Sri Lanka Cozah cu a sawisel a si.\nSurbung Tlang Thuthang Siar bet\nUS In A Ralkap That Ding\nPakistan Leh Taliban Pawl Kap Aw Rero\nMiddle East Ah Buai Nak Suah Sal Zum\nFarc Tapung Cak Sal\nSouth Africa Cozah Minister Ah India mi 6 Tel


Ralhrang Pawlin Matupi Mipi Ti Le Rawl Lakah Tursia An Phulh – Meifar\nDecember 6, 2021 admin Lawrkhawm 0\nChin State, Matupi peng sung, Matupi-Paletwa lamzin karlak ah ralhrang pawlin mipi ti le rawl lakah tuisia an phulh vivo thu theih a si.\nHimi kiangkap ah ralhrang le CDF-Matupi pawl an doawk ṭheu ruangah khuasung mipi pawlin an loram sung suak fangcang, hanghnah hangrah pawl cu ramlak ah an thup, an ret ṭha ih anmah cu hmun dangah an tlan.\nCumi an ret ṭhami pawl cu ralhrang in an rak hmu ih tursia an phulhsak, khuasung mipi ih ret ṭhami fangfai, ei le in pawl rak eitu zinghnam le uico pawl khal tursia ruangah a kiangkap ah an thi ciamco. CDF-Matupi ṭuanvo neitu in, “Lamzin kap ih an ret ṭhami tlang loram sungsuak ti le rawl lakah tursia an phulh vivo, mipi pawl khal an riahsia zet.\nMinung thinlung neilo ralhrang pawl ih cangvaihnak hi leitlun in thei hram seh” a ti. Ralhrang in tursia an phulhnak hmun cu Matupi ihsin peng 40 hlatnak, Matupi-Paletwa lamzin par ih um Kantaung le Maung Sein khua kiangkap ah a si.\nKaren Mipi Kilhimtu A Thi, A Nupi Naupai Lai Le A Fate 3 A Thihsan


C3 Hlaphuah Zuamawmnak In Chin Mino Le Lairawn Mipi A Co - Chinland Today Media\nC3 Hlaphuah Zuamawmnak In Chin Mino Le Lairawn Mipi A Co\nOctober 24, 2014 1:23 pm·1 comment\nTahan: A hmaisabiknak hrang Chin mi hla phuah zuamawknak a si mi Chin Composing Contest (C3) cun Lairawn ih um Chin mino a co zet ih tel dingin mi 60 lenglo in an hla phuah mi an ap zo ti in thu kan dong.\nHi hlaphuahthiam zuamawknak hi Chin Literature Forum pawl ih saithawtnak in le a sungtel bulpak tlawmngaipawl thawhkhawm mi ih tuah ding mi a si. Tuah suak a sitheinak dingah kyat ting 60 lenglo khal sumkhiah ruahmannak an nei.\nMipi hmaiih zuamawknak ahcunmi 13 vial phosuah an si ding ruangah a hlankhanin thletfimnak(Audition) voi hnih tuah ta a si ding. A veikhatnak thlitfimnak ahcun hollow guitar lole Keyboard asilole sound track(minus one) vialih sak ding a si peiih YES or NO in hril an si ding. First Audition zuamtu zate sungin thiam cuangmuar mi 20 pawl hriltlin an si hnuah cui mi 20 pawl cu judges hmaiah Music Band thawn Second Audition an nei peh sal ding. Second Audition ahcun Marking Scheme hmangih mark pek an si thlang ding.\nSecond Audition ihsin mark sangbik mi 13 a ngahtu hrilsuah sal an si peiih cupawl vial mipi hmaiah EFCM hall ih show ding an si tiin thu kan dong. Tui ttum C3 zuamawknak dingih awnmawi tumtu ding Band hi 3Amen Band an siih hla test khal anmai studio ah a si cih ding thu theih a si.\n‘Beisei vekte ih a um thei a sile thletfimnak ihsin mi 20 thursuak in Second audition tuah sehla ti kan beisei First Audition cu hollow guitar lole Keyboard lole sound track thawn vialin IPCM Bethany GA meeting hall ah YES or NO vialin hril an si ding’ tiin C3 ih zohfeltu pawl hotu Jesse cun a sim.\nJudge ah hin hlom hnih in an um ih Music lam le Text lam zohdiktu tiin an then aw. ‘Judges lamin mah le zohdik mi line cio ah comment le thusuhnak kan tuah tum. Duhsan cu neta hlaphuahtu in ziang zawnah an sam ziang zawnah an cuangmuar timi an theih kan beisei ih Ziangruangah ziang zawnah mark cuzat khazat na ngah/ngah lo ti kha tawi famkim ih comment kan tum.’ ti tla in Jesse cun a simtel.\nHi hla phuah zuamawknak an tuahsan bik cu Chin mi hlaphuah thiam pawl cawimawi an si theinak dingah le an thiamzung pawl upat an si theinak ding ruahsan in a si. Laimi Khawvel ih Composition zuamawknak hmaisabik a si.\n‘Lai hla ih zuunngaih/ lengzel/ ram awih/ cottian/ cohram/ khawtlang lunglen hla ttha fing ziangmawzat suak bet ding cu CLF pawl ih an beiseinak pakhat a si.’ tiah a simbet.\nJesse cun ‘Kan beisei mi cu Puanzar phenih hlaphuahtu pawl phosuah(icon) hi kan tumtah mi a si ih an thiamzung(art thiamnak) sunsak le cawisan an hlawh thei khal kan ruahsan zet. Hlasaktu cu kan sunlawih cio nan a phuahtu hi credit pek an hlawh tak hrih lo’ ti tla in CT palai thawn an biakawknak ah a sim.\nTuittum C3 ih 1st, 2nd , 3rd ngahtu cu sunlawihnak Trohpy le capi hleiah sumfaiin laksawng ttha zet pek an si ding. Pakhatnak – Trophy, Capi le Ks.500000 pek a si ding ih Top 13 tiang tling zate khal an hla cu Live Show ih zukmi zuknung le interview thawn VCD ih suahsak ding an si. A zuamawtu zaten an ra fehnak lam a hlat le nai ih zirin an lamcaw man khal pek thei an beisei thu theih a si.#\nC3 Zuamawnak Ah “Zan Dai Thli” Kei Lian Uk In Pakhatnak Ngah\nC3 In Lairawn Mino A Phawklek ; Top 13 Hrilsuak Zo\nNan ti ttha tuk, a ralai ding caan khal ah tuah vivo thei uh, cun tui ttum khal ah zuamawknak video, online ih zoh theih in tuah tengteng uh, hivek thu theihnak in miphun a ti harh ih zuknung ih zuamawk lai zoh ding a um sinsin cun in tthangphawk zet zo tinak a si.


Santhar le Biaknak: Bum in um pang hlah - Hre Mang\nSanthar le Biaknak: Bum in um pang hlah\nSanthar le Biaknak: Bum in um pang hlah uhsi.\nThil pahnih rualtlawngin feh rero mi pawl:\n· Pathian lalram le satan lalram\n· Biaknak dik le leitlun sakhua\n· Vancung lamzin le hellram lamzin\nTulai Leitlun Khawmual Tinah Tihnung zetmi, milai million tampi bum aa tu, zirhnak sual, fehsual pawl ranrinnak hrangah malte zoh hnik uhsi.\n1) Zesu Khrih silo, Pathian hnen vanram thlennak lamzin dang a um maw?\nJohn 14:6, Zesu in, “Keimah cu lamzin le thutak le nunnak ka si. Keimah hnenin siarlo zohman ka Pa hnenah an thleng thei lo” ati, John 14:6. Lamzin dang a um titu cu Zesu thawn an thu a rual aw lo tinak asi.\n2) Vanram kai dingin pianthar/hrilsal a tul maw?\nJon 3:3, “Jesuh in, “Thungaite in ka lo sim: zokhal hrin sal/piangthar ( Hrin sal: timi hi Grik ṭong ahcun ‘tlun lamih hrinmi,’ ti khal a si thei) asilo ahcun Pathian Uknak a hmu thei lo ding,” tiah a ti.”\n3) Khrihfa ti aw pawl lakah ziangtin Pathian fa taktak le satan fa ti kan thleidang thei ding?\nI John 3: 10, “Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo.”\nJohn 13:35, “Pakhat le pakhat tlunah duhdawtnak nan neih ahcun zokhal in keimah ih dungthluntu nan si kha an lo thei ding a si,” tiah a ti.” (Ralring: ‘an khawhhran member nan duhdawt asile’ a tilo).\nPathian fate sinak theihtheinak thil pahnih fiangzetmi:\n· A dikmi tuahtu, (Pathian Thlarau ih ukmi)\n· A unau a duhdaw tu, (Pathian in a Fapa thisen in alei zomi pohpoh duhdawttu)\n4) Piangthar hnu ah sual tuah sunzawm a theih maw?\nI John 3:18, “Pathian faate a si mi cu sualnak tuah vivo in a nung nawn lo ti kan thei, ziangah tile Pathian Fapa in a hum ih Satan in a siatsuah thei lo.”\nI John 1: 8, “Sualnak kan nei lo kan ti ahcun kanmah le kanmah kan bum aw ih kan sungah thutak a um lo,” ati fawn, ziangtin si pei?\nCang 18 nakah a sim vekin, “Pathian fate pawl cun milai duhthlannak in a sual asi ti thei nacingin an tuah sunzawm nawn lo.” An tuah asile an Pa asimi, Pathian in nun a sim ding,.\nHebrews 12:5-12, “Pathian in a faate pawl nan hnenah thapeknak thu a lo simmi kha nan hngilh zo maw si? “Ka fapa, Bawipa in nun a lo sim tikah ziang siar loin um hlah aw. A lo kawk tikah na tha nau hlah. 6Ziangah tile Bawipa in a duhdawtmi cu nun a sim ih, fa ih a cohlanmi cu a hrem ṭheu a si. 7Harsatnak cu nan pa ih pekmi nunsimnak a si tiin tuar hram uh; ziangah tile harsatnak nan tonmi hin Pathian in a faate ah a lo ruat a si ti a langter. A pa ih nun a sim lomi fa a um dah keel maw? 8A faate pawl a hrem ih nannih bul a lo hrem lo ahcun faate ngaingai nan si lo, fasawn nan si ti a sawh ding. 9Leilung tlunih kan pale pawl ruathnik uh; in hrem nain kannih in kan upat. Nunnak kan ngah theinak dingah Thlarau lam kan Pa ih thu cu ziangtluk in so thlun sinsin ding kan si? 10Kan pale pawl cun a ṭha tiin an ruat ruangah caan tawite sung in hrem; sikhalsehla Pathian cun kanmah ih ṭhatnak hrangah le amah ih thianhlimnak kan ṭawm theinak dingah in hrem a si. 11Hremnak kan tuar tikah kan tuar laiah cun kan lung in awitertu si loin kan riah in siattertu a si. Sikhalsehla a hnuah cun cubangtuk hremnak in nunsimnak a tongtu pawl cu an nunnak ah daihnak le dingnak laksawng an ngah ding.\nCuruangah: Pathian fate, piangthar, hrinsal mi taktak pawl cun sual asi ti thei nacingin milai duhrilnak in sualnak an tuah sunzawm nawn lo. AN tuah asile, an Pa asi mi Pathian in nun a sim, a hrem. Hrem lomi, nun sim lomi, a sual asi ti thei nacingin mai duhhril nak in sualnak a tuah sawnzawm rero tu cu Pathian fa an si ti theinak a um lo.\n5) Zumnak le tuahnak thu:\nEph 2:8, “Pathian zaangfahnak zaarah zumnak in rundam nan si. Hi rundamnak cu nan ṭuannak ruangih nan ngahmi a si lo, Pathian ih laksawng a si”. Kal. 2:16, “Sikhalsehla minung cu Jesuh Khrih rinnak ruang lawngin Pathian hmaiah thiamcoter a si; Daan thlunnak in a si dah lo, ti kan thei. Curuangah kannih khal Khrih kan rinnak thawngin Pathian hmaiah thiamcotermi kan sinak dingah Khrih Jesuh cu kan zum. Ziangtin tile Daan thlunnak thawngin milai zohman Pathian hmaiah thiamcoternak an ngah lo.”\nRom 3:28 in a sim vekin, “Ziangah tile Daan ih thupekmi thlun ruangah si loin zumnak thawng lawngin minung cu Pathian thawn rualremnak a um a si, tihi kan thu netnak a si”. Dan in a tuah mi cu “Daan ih hnaṭuanmi cu minung an sual theihternak lawng a si” (Rom 3:20).\nJames 2:26, “Cuti a si ruangah ruangpum cu thlarau lo cun a thih bangtuk in zumnak khal tuahnak lo cun a thi ve a si”.\nMatthew 7:21, “‘Bawipa, Bawipa,’ tiih i kotu hmuahhmuah in vancung Uknak an thleng thluh lo ding; vancungih a ummi ka Pa ih duhnak a tuahtu lawnglawng an thleng ding a si.”\nHitawk ah a sim vekin zumnak nung cun Pathian Thlarau lamhruainak, uknak hnuai ah nung in Pathian duhzawng tuahnak a rah suak. Curuangah, zumnak nung cun tuahnak a hring.\nZumnak nung cu tuahnak in nemhnget asi.\nJames 2:22, “A zumnak le a tuahnak an feh tlaang. A tuahnak ruangah a zumnak a famkim a si.”\nCuruangah na zumnak a nung timi cu tuahnak in langding asi thu hitin asim, James 2:24, “Hiti a si ruangah minung cu a zumnak lawngin si loin a tuahnak ruangin Pathian thawn rualremnak a co ti nan thei a si.”\nTuahnak tel lo zumnak cu zumnak thi asi. Tlangval pakhat in nupi a bia in “Nute, ka lo duh tuk, fala dang nangmah hnakih duhsawn mi ka nei ih kan remcan lo pang asile\nrak ralring aw” tivek khi asi.\n6) Zumnak nungih rahsuak mi tuahnak cu ziangvek ciah asi pei?\ni) Krih Zesu zumnak:\nRom 10:9-10, Jesuh cu Bawipa a si tiah na hmurka in na phuang ih Pathian in thihnak ihsin a thawhter sal, tiah na thinlung in na zum ahcun rundam na si ding. 10Ziangah tile kan zumnak thawngin Pathian thawn rualremnak kan co; kan phuannak thawngin rundamnak kan ngah\nii) Diknak nun:\nJohn 15:10, . Ka Pa ih thukham ka thlun ih cuti cun amah ih duhdawtnak sungih ka um vekin ka thukham nan thlun a si ahcun ka duhdawtnak sungah nan um ve ding. (I John 3:10).\niii) Unau duhdawtnak nun:\nJohn kuatkhat sungah a simmi hi a fiang zet, I John 3: 10, “Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo.” Pathian thutak, dingfelnak in a nung lotu le a unau a duhdawt lotu pawl cu Pathian fate an si lo.\nJohn 14:15, Jesuh in, “Keimah in duhdawt ahcun ka thukham pawl nan thlun ding.\nSiar bet uhlaw, Zesu arat sal tikah zo pawl hnenah laksawng a pek ding,\n7) Santhar ruahnak phunphun lakah ziangvek pawl tihnung zetmi ruahnak, zirhnak pawl an um?\ni) Ziangkim cu pathian asi ih nangmah cu pathian na si.\nRuahnak tha (positive thinking) in na thinlung luahkhat ter aw la, Pathian na sinak kha hmang aw aw. Na sungah pathian a umih nangmah kha pathian sinak nein a si.\n(Pantheism, new age spiritualism, etc. pawl zumnak)\nii) Milai in thutak theihtheinak kan nei lo, ( Modernism).\n*Thutak theihtheinak nei lo pa in ziangtin biaknak hmuahhmuah cu milai tuah cawp asi tiah a sim thei? A simmi amah le amah a kawlh aw aw asi. Asim hmaisak vek asi le, “Milai in thutak theihtheinak kan neih lo ruangah kei khal in biaknak hmuahhmuah cu milai tuahcawp mi asi maw si lo ti sim theinak ka nei lo” tiah sim sawn ding asi.\nJohn 14:6, “6Jesuh in, “Keimah cu lamzin le thutak le nunnak ka si. Keimah hnenin siarlo zohman ka Pa hnenah an thleng thei lo.”\niii) Thutak timi cu mibur burkhat le burkhat a bang aw lo, leitlun mi zapi hrangah thutak a um thei lo, milai tuahcawp mi asi vekin miphun pakhat, mibur pakat cio in mah le thutak kan nei cio. ( post modernism, Constructionism):\niv) Rundamnak cu milai tuah mi asilo, Pathian laksawng asi, milai tuahtthatnak a tul lo.\nThlarau cu a thianghlimih taksa cu a thianghlim lo, taksa tuah mi in thlarau kumkhua nunnak a hnaihnok lo, tvp, zirhsualnak pomtu mi tampi an um. Zangfahnak in thiamcoter kan si ruangah milai sualnak a poi lo, timi zirhnak, tihnung zet bum awknak asi.\nPathian a um ti cu sersiam mi zoh in siseh milai siattha theihnak sungah siseh theihter kan si. Cutin milai thinlung cu a siatheh zo, milai thlarau cu Pathian thawn pehzawm awknak neinawn lo, thlarau mitcaw asi zo ruangah Pathian amah le amah a rung lar aw aw ih Thuthlunghlun san laiah prophet (kamsang) pawl hnen ihsin Pathian in milai pawl a pehtlai. Khrih leitlun a rat tikah a Fapa nunnak sungah milai hnenah a rung lang aw aw. Cui Pathian cu zovek ziangvek asi ticu Pathian amah le amah a phuansuak awknak lawng in milai in theihthernak kan nei. Cucu, Zesu Khrih, Pathian cu milai thuam in a thuam awknak in milai in Pathian cu zo asi ti theihtheihnak kan nei. Milai tisa thinlung cu sualnak in a siatsuah zo ruangah Pathian Thlarau ih hrinsalnak lawngin, sersiamthar salnak lawngin milai thlarau in Pathian thawn pehzawm awknak a nei thei sal. Cutin, Pathian Thlarau cu milai sungah nung, cengin milai siathatheihnak cu tinung, sersiamthar sal asi ih thutak cu zumtheihnak, duhhril theinak a nei. Leitlun milai pawlin Pathian an hawlnak in thutak theihtheinak an nei lo, biaknak le sakhua cangvaihnak fangdang an neih thei mi asi. Cupawl, leitlun sakhua fate pawl cun biaknak lamah an zuam zet khal asile sualnak sungah, an ruahnak cu a thimtheh, sualnak sungah an nung ringring. Asinan, Pathian Thlarau in a hrinmi, Khrih ah sersiamthar mi pawl cun Pathian Fapa Zesu khrih cu anmah rundamtu asi ti an pom, an zum, ih anmai hrangah nunnak a petu Khrih hrangah an nung. Cuticun, an nunah Pathian fate an sinak a lang: 1) Pathian thu hnuai ah, pathian uknak hnuai ah an nung, 2) Pathian in a fapa thisen in a lei mi, Pathian fa le pawl unau duhdawtnak in an nung. Cuticun cui zumnak nung cun Pathian fa le pawl nitin nunah rahttha a rah ter. Anhrangah Pathian hnen, vanram an thlen theina lamzun cu Zesu Khrih amah rori in a sim vekin, Khrih lawng asi ih rundamnak an co hnu ah sual an tuah sunzawm nawn lo, an sual pang hmanah an Pa asimi Pathian in nun a simih Thlarau Thianghlim in nunthianhlimnak, Pathian thu hnuai ah nitin nung dingin a kai hruai. Taksa thihnak tawng hmai sasa Khrih hnenah an feh ih a damlai tu pawl cu Khrih a ratsal tikah Khrih ih cawimawinak ttawm in kumkhua van innpi sungah an lut theh ding. Curuangah, Pathian fate pawl cu leitlun, Satan thim thuneihnak hnuai ah a um lai mi leitlun ah an um sungcu satan in a dodal, a thlem, a ti rethei hai theu. Asinan, a ra lai ding mi Khrih ih sunlawihnak an ttawmpi ding mi thawn tahtthim tikah leitlun harsatnak pawl cu zianghman rel tlak khal asilo. Ziangah tile, leitlun nitin hmuh tonmi pawl cu Pathian in an hrangah tthatnak, Fapa hmel an bang sinsin nak ding hrangah a canter hai asi. Mi zokhal bum in um hlah uhsi.


Party hruaitu ṭongkam cun mipi Lung a kuai ter | Falam Online Media\nKum 5 sung Myanmar rampi kaihrui tuding hrilawknak cu November ni 8 ah tuahfel a si zo ih hmun tamzet ih vote result phorhsuah rero lai a si.\nZo party in nehnak a co timi cu phuan a si hrih lo nan vote result suak sun tarlang mi vek a si ahcun nehnak cotu party cu a ciang zo tisehla a sual lo ding.\nTuhrihtiang Chinram vote result khal ah NLD in hmai a hruai ih party hruitu ṭhenkhat cun nehnak kan co tiah online ah an au celcel zo.\nChinram ṭhangsoter duhnak lungthin thawn a zuam vetu party dang khal cak lo ding dinhmun ah ding hai hman khal sehla mah party cio dinpitu mipi hnen ah thazang pek nak awkam thawn hnem aw cio an si nan party hruitu ṭhenkhat ih Chin mipi hrang ṭong suak mi cun mipi lung a kuai ter.\nCumi cu CNLD sungtel mipakhat in “Kyat thawngnga, thawnghra, tingkhat an lo pek mi khan kum 5 a lo deih lo ding nan sikhaw! Ka lo pam hmai, ka thin na tina tuk aw e” ti`n online ah a thlah mi a siih cuih khihhmuhding pipa umngailo mi puhawnak cu mipi in hmuhsuam a si tiah lungkuai in online ah ca an thlah.\nHihthu ah Falam khuasung um mipakhat cun “thazang pekawnak awkam le hmailam ah mipi lungmuril ih ciahnehtu si thei dingin zuam kan tum ding tivek ṭongkam hmangsawn lo in mipi riangri nautat ṭongkam in phut hi cu kan tuar na tuk rori ih hih ṭongkam hin an hmakhau a phit sawn riangri ding phan a um” tiah FOM hnen ah a sim.\nChinram online khawvel khal ah cuih mipi nautat ṭongkam cu an sawisel zet ih “kan ram ah ra zuam hrimhrim nawn hlah” titiang in ca an ngan a si.\n← Falam peng Vote thlak zung 117 ih result – UPDATE netabik\nMinung 5 thattu Lal Tlan Chhuaha cu Mizoram Thuṭhenzung in Daantatnak Nei →\nKalaymyo : Inn ih um men pawl khal an him nawn lo


Sunmang Mantu - Chinland Today Media\nApril 11, 2016 12:47 am·0 comments\nVei khat lai ahhin Vai puithiam zangzel zet le rethei zet pakhat a rak um. Cui puithiam cun zianghman a ttuan paih lo. Asinan ni khatkhat ahcun mi neinung zet si leh ding in a suangtuah ringring fawn. A ei ding khal midang hnenah a va dil cop ttheu.\nZing khat cu rawl a dilnak ah cawhnawi bel khat a ngah tel. Cawhnawi a ngah ruangah a lung a awi zet. Cawhnawi cu a suang ih, malte a in hnu ah a tang lai mi cu cawhnawi thur ih tuah ding in bel ah a ret. Cu thluh ah itthat ding in a zau.\nTawkfang ah itthat dok, fimharh dok, mangmawrau in a cawhnawi bel thuhla cu a suangtuah vivo. A ruat vivo tikah a suangtuahnak le a mang an rawi aw.\nHitin a suangtuah: “Mi neinung ka hung si tikah ka harsatnak hmuahhmuah an hlo thluh ding. Thaizing ahcun bel sungih ka cawhnawi hi cawhnawi thur ah a rak cang ding. Cawhnawi thur cu ka cok ciamco ding ih cawhnawi makhan (butter) ah a cang ding. Cawhnawi makhan cu ka suang ding ih cawhnawi hriak (ghee) ah ka tuah ding. Cumi cawhnawi hriak zuar in paisa mallai ka ngah ding. Cumi paisa thawn arpi pakhat ka lei ding. Arpi cun tii tampi a nei ding ih, ar fate tampi an hung keuh ding. Cui’ ar fate pawl an hung pitlin tikah tii tampi an ti lala ding ih, a rei hlan ah ar zuarnak hmuan tumpi neitu ah ka cang ding.”\n“Ka ar hmuahhmuah cu ka zuar thluh sal ding ih, cawpi pawl lei in, cawhnawi zuarnak hmunpi ka tuah ding. Khawpi sungih mipi hmuahhmuah in ka hnen ihsin cawhnawi an lei ding. A rei hlan ah ka lian ding ih hlawnthil mankhung pawl ka lei ding. Siangpahrang khal in ka hnen ihsin hlawnthil phunphun i lei ding. Mi lian tontaw ka si ding ih, mi neinung zet innsang ih fanu mawi cungcuang thawn kan nei aw ding. Tawkfang ah fapa tuak zet ka run nei ding. Ka fapa cu a huatsuak pang a si ahcun ka thin a heng nasa ding. Nun ka sim ding ih, funghreu tumpi thawn ka vaw ciamco ding.”\nFunghreu tumpi thawn a fapa vaw rero vekih mang a man rero lai ahcun a kut in funghreu a rak la ngah ngaingai ih, a ihkhun kiang ih a ret mi cawhnawi bel cu a vuak ngah.\nCutin, a cawhnawi bel kuai le a tthangharh cu a rual aw.\nTaima zet ih ttuansuah a ttul mi thil hi a aiawh thil dang hawl theih a si lo. Sunmang hi a man ih man men si lo in, a tuah ih kan tuahsuah, a ttuan ih kan ttuansuah lawng ah thil ttangkai a rak si. Sunmang na neih mi ttuan thok lohli lo ih, na um ringring ahcun tu ih na neih cia mi cawhnawi bel khat hman kha na vuak kuai phah pang thei tinak a si cu!\nSirhsan: www.moralstories.org ih ‘The Dreaming Priest.’\nMah le Mah Bum-aw-tu


Ralhrang Hnenah PDF Sakhan Umnak Simtu Cu An Kap That – Meifar\nMandalay peng, Madaya khua ih um Ko Kala in ralhrang hnenah PDF pawl umnak sakhan a sim ṭheu, a sim hnuah ralhrang pawlin PDF sakhan cu an va siim ih thilri bungrua pawl an laksak hnuah sakhan cu an urkang.\nMay 29 zan nazi 8:00 hrawngah zo ti theih lo pawlin an kap that. Tualsung mi pakhat in, “A hminpum cu ka thei lo, Ko Kala tin an ko ṭheu. PDF pawl umnak sakhan a zingzoi ih a theihfiang hnuah ralhrang hnenah a report.\nRalhrang pawlin PDF sakhan an ciimnak ah a hramkaitu a si, sakhan sungih um thilri bungrua pawl a ru ih ralhrang hnenah a ap. Ohnhlut khua ah an kap that” a ti. Dalan Ko Kala cu zo pawlin an kap that ti theih a si hrih lo.


Albert Sanglyen : Chin kum thar le Fanger – www.zanniat.info\n882 History/Tluanthu\t8 years ago Web Admin 0\nPHURH HLUM LE THUAN KHAI FAA LE PAWL\nZanniat le Zahau-Sim Miphun hmuah ih kan thei thiam hmaisa bik mi Zanniat Cithlah Phurh Hlum le Zahau-Sim Cithlah Thuan Khai te unau hi an nau Hlawn Ceo thawn Kalemyo Kawlrawn “Sim” ram ih si’n Lairam mualsang “Zo” hmun ah 15th. Century sungah an thawn tul. Phurh Hlum in atu Zanniat ram ah, Thuan Khai in atu Zahau-Sim ram ah ramthar an to hnu Pathian tawlrel in kan zai-pung.\nAtu Phurh Hlum le Thuan Khai te thi (blood) ih peh aw mi Laidaan Nunphung le lungrual, rinsan-upat aw nak thu thukpi pi pawl hi siatbal duh mi lungput nei kan um pang maw?\nKhua hlanpi, hlan lai ih si’n Kum 1960 tiang hrawng cu Ruun Ti ahnaar Imphal khua ah tidai an hmang thiam ve lo ruang ah Ruun Ti akau tuk ih pursum leilawn nei lem lo in kan um dah ta. Kan Pu-Pi tla cu fursung hmuah zonzai zetin lo an thlo rero ih September thla cem ah lo rawl an khawm. October thla fullmoon hrawng cu Zahau pawl in Fang-er an nunnuam lai fangah Zanniat pawl khal Dawngpui an nunnuam ve. Falam mi-le-sa adang hmuah khal acuih nunnuam nak an nei theh. Kei ce ti in an nautat aw lo,\nKum 1990 hnu deuh thok in Falam Pawlpi, Rangoon in Fang-er, Dawngpui, Tho, Ten reh, Khua ni, Dawngsawm ti le hming dang dang thawn Lai khua sung Falam mi-le-sa pawl tuah keel Kum khua tan tikcu hi Lai Kumthar ti hmingthar pe in hmunkhat te ah kan tuah tlang sawn pei ti thu tha kan suak ter thei tik ah U Tuang Hmung inn ah nuam zet in rawl kan ei, kan lam, hla sak kan ngai ih thu reel nak thawn kumtin kan tuah thok thei zo. Falam mi milai kan tam sin sin tikah Memorial Hall, Minye Kyawswa Rd. innpii sungah kan tuah theo. Falam mi-le-sa sungah lungrual nak, thei thiam aw nak, duhdawt aw nak, rinsan aw nak ahram pi pi pawl atho ter thei. Khua hlan Lai lam a phun phun hman kan lam thok ngam rori. Mino pawl duh daan hla tla kan ngai,\nCun, Kum 2001 thokin Falam mi tampi cu USA ah bur pi pi le inn sungsang te te in kan vai thok,\nAcuih ramthar cer pawl sungih upa hrekkhat pawl cu Kum 2002 kum, Battle Creek, Michigan State ah khawm in Lai Calai thu kan reel thok tik ah Falam Pawlpi, USA din thok asi. Falam Pawlpi, USA in Chin Community of Burma, USA kan din suak tha ter thei tikah Lai Kumthar cu lungrual zet in atu tiang kumtin kan tuah suak thei lai. Lai Kumthar ahming tla Chin Kumthar ti in kan thleng ih Falam mi tampi in kan pom lai.\nTu lai Internet ah Chin Kumthar hi Fang-er asi ti lungput reel mi a um hlei ah Chin Kumthar, fanger puai kan tuah ti lai ah Dawngpui rak ti rero ti in Falam mi, mi Phun dang pakhat ih Laidaan nau tat ca thlah mi siar tikah khuaruah ahar ngai ngai,\nCun, Chin Kumthar (Fanger) ti Header (khaungsin) hming bun tla an um theo fawn.\nHivek tongkam mawi lo hngin le Header (khaungsin) pawl hi Chin Community of Burma, USA le ram dang dang ih world-wide Falam upa pawl kaih hruai in feh thok rero mi policy thawn an dang aw rori ti theih thei asi.\nChin Kumthar ti mi tongkam thar hi Falam mi, mi Phun, phun khat khat lawng te in amah lawng te co ding mi tong thar asi lo na-in!!!.\nRinsan le upat nak thawn\n(Note: www.zanniat.info in group mail lam ai upate hnen ai laai hlathnak pawl heh hnuata ah ling tlang pha tiin ruatin hetin khawlhnak ii.)\nIsrael in a vai2hnak Russia ralthuam Syria ah lut tuhhnak siatsuah


Atufang Falam peng boruak cu khuami pawl hrang phan sak um zet | Falam Online Media\nAtufang Falam peng boruak cu khuami pawl hrang phan sak um zet\nJune 28, 2021 June 28, 2021 Ni Hnem Sung\t0 Comments\nTuhrawng cu Chinramkulh Falam peng ah nitin deuh thaw in SAC ralhraang cangvaihnak hmuh ding a um. Ke thawn vaksukso an um ih mawṭaw thawn tawivak an um bet hlei ah Helicopter khal hmuh ding a um phahphah. Cuihtlunah an vak sukso nakah kiangkap mipi thinphang ceuseh ti`n meithal an hmetpuak vivo.\nTubaite Kalay lam in Falam lam an kaiso phah khalah khuami pawl ih zuatmi ṭilva fir phah vivo in lamziin ah nuam an ceen phah. Cuvekin Falam peng ah hriamhrei ralthuam kengmi thawn duhtawkin an cangvai tikah khuami ṭhenkhat cu an thinphang zet.\nTuini June 28 khalah SAC ralhraang thazang 50 tluk hrawng cu Locom ah umhmun an khuar tiah theih a siih tualsungum mipakhat cun “Lamtluan in meithal an kap phah vivo tikah Locom le kiangkap khua ṭhenkhat cu thinphangin hramlak ah beunak an hawl”.\n“Hramlak an beunak khalah an him tinak cu a si cuang lo. Asancu Thantlang le Hakha peng lam vekin ralhraang pawl an cangvai ding phan a um zet.”\n“Kan dung baite Thantlang peng ih ralhraang an cangvaidan cu hramlak ih beunak hawltu pawl hrang ṭih a nung zet. Lamziinpi zawh loin hramlak an zawh ih an Lam thianfai nakah bomb/RPG an hmang.”\n“Lamziin thiafaiphah vekin an cangvai nan atak ahcun mipi humtu ralkapbu pawl in in rak bawh thup pang pei maw timi an phang ruangah hmailam tin in RPG an kap phah vivo. Cuvekin Falam peng khalah an cangvai pang cun khuami ṭhenkhat le hramlak ah an beu tikah an hrang phan sak a um zet” a ti.\nTuhrawngah Falam peng telin Chinram hmun ṭhenkhat ih SAC ralhraang cangvainak san cu felfai in theih a si lo nan boruak thlirtu ṭhenkhat cun hmunram umdan an zoh si men thei tiah an sim.\nJune 28, Locom khua ih umhmunkhuar ralhraang pawl cu zinglam nazi 11 hrawngah an thleng tiah theih a si ih ziangtuah dingin umhmun an khuar, khawilam an pan bet tum tvk cu theih fiang a si lo.\n← KIA le PDF hmuaw thiamlo dingin cangvaithuptu an um\nSayakyi Leng Tin Hre in Mual in Liam san →\nBenjamin Sum le Hlasakthiam pali sak mi “Virus” a suak zo\nOctober 19, 2020 October 19, 2020 Ni Hnem Sung 0\nDear, Bualpi ………\nFalam ah Covid 19 mina thar pakhat hmuhsuah bet a si